Il-Briefing - Seduta Plenarja 16-19.06.08 (Strasburgu)

Ir-ritorn ta' ċittadini minn pajjiżi terzi li jkunu qegħdin fil-pajjiż illegalment

Il-Parlament huwa mistenni jivvota fuq abbozz ta' direttiva għal politika komuni ta' l-UE dwar ir-ritorn ta' ċittadini minn pajjiżi terzi li jkunu jinsabu fl-Unjoni Ewropea llegalment.

Meta tkun adottata, din id-direttiva għandha tneħħi d-differenzi li jeżistu bejn l-Istati Membri fir-rigward tat-tkeċċija ta' immigranti llegali, waqt li tiżgura r-rispett tad-drittijiet tal-bniedem u tal-libertajiet fundamentali tal-persuni kkonċernati.

Separazzjoni tas-sjieda fis-suq intern ta' l-elettriku

Il-Kumitat għall-Industrija jaqbel mal-proposta tal-Kummissjoni li jkun hemm separazzjoni tas-sjieda fis-suq ta' l-elettriku, jiġifieri s-separazzjoni tat-trażmissjoni mill-produzzjoni ta' l-enerġija.

Iżda sabiex jiżgura li din is-separazzjoni sħiħa sseħħ tassew, il-Kumitat irrifjuta żewġ proposti alternattivi oħra.

Il-Kumitat insista wkoll li l-Aġenzija għall-Kooperazzjoni tar-Regolaturi ta' l-Enerġija jkollha setgħat regolatorji u rwol b'saħħtu fit-teħid ta' deċiżjonijiet.

Kunsill Ewropew - tħejjija u preżentazzjoni tar-riżultati

Nhar l-Erbgħa 18 ta' Ġunju, il-Kunsill u l-Kummissjoni ser jagħmlu stqarrija dwar it-tħejjijiet għal-laqgħa għolja tal-Kunsill Ewropew li ser issir fi Brussell fid-19 u l-20 ta' Ġunju.

Il-Presidenza Slovena hija wkoll mistennija tirrapporta lura lill-Parlament wara l-laqgħa tal-Kunsill Ewropew matul seduta straordinarja fi Brussell fl-24 ta' Ġunju.

L-introduzzjoni ta' l-ewro fis-Slovakkja

Il-Kumitat għall-Affarijiet Ekonomiċi u Monetarji ser iressaq rapport imħejji minn David CASA (EPP-ED, MT) li japprova l-introduzzjoni tal-munita ta' l-ewro fis-Slovakkja mill-1 ta' Jannar 2009.

Dan ir-rapport, li jaqbel mal-konklużjonijiet tal-Kummissjoni li s-Slovakkja tissodisfa l-hekk imsejħa kriterji ta' Maastricht biex tintroduċi l-ewro.

Il-kriżi tas-settur tas-sajd b'konsegwenza taż-żieda fil-prezz tad-diżil

Peress li l-prezz tal-karburant ogħla tant, ħafna sajjieda u intrapriżi ġew sfurzati li jwaqqfu l-attivitajiet tagħhom - ħaġa li timplika konsegwenzi ekonomiċi u soċjali gravi ħafna fi ħdan l-Unjoni Ewropea.

Għalkemm għadu mhuwiex ikkonfermat, huwa probabbli li l-Kumitat għas-Sajd jagħmel mistoqsija orali lill-Kummissjoni dwar il-kriżi tas-settur tas-sajd b'konsegwenza taż-żieda fil-prezz tad-diżil.

Il-Parlament huwa wkoll mistenni jadotta riżoluzzjoni dwar din il-kwistjoni.

Sena għad-Djalogu Interkulturali: seduta formali ma' Asma Jahangir

Asma Jahangir, ir- Rapporteur Speċjali tan-Nazzjonijiet Uniti dwar il-liberta' tar-reliġjon u tat-twemmin, ser tindirizza lill-Membri tal-Parlament Ewropew matul seduta formali nhar l-Erbgħa 18 ta' Ġunju f'nofsinhar.

L-għan tas-Sena Ewropea għad-Djalogu Interkulturali huwa li jiġu promossi: rabtiet iktar mill-qrib bejn in-nazzjonalitajiet u r-reliġjonijiet, l-interazzjoni bejn il-kulturi, u s-sens ta' destin komuni fost iċ-ċittadini ta' l-Unjoni Ewropea.

Ir-reazzjoni ta' l-UE f'każ ta' diżastri

Il-Kummissjoni ser tagħmel stqarrija dwar it-tisħiħ tar-reazzjoni ta' l-Unjoni f'każijiet ta' nirien fil-foresti tan-Nofsinhar ta' l-Ewropa.

Din l-istqarrija ser issir wara li fil-5 ta' Marzu 2008, il-Kummissjoni ħarġet Komunikazzjoni dwar it-Tisħiħ tal-Kapaċità ta' l-Unjoni fir-Reazzjoni għad-Diżastri.

Ftehima finali dwar l-istandards tal-kwalita' ambjentali ta' l-ilma

Sustanzi li jniġġsu li kemm-il darba jkunu jinsabu fi xmajjar, l-għadajjar u l-ilmijiet tal-kosta, ser ikunu soġġetti għal standards ta' kwalita' ambjentali, wara li l-MPE jagħtu l-approvazzjoni tagħhom għall-test ta' kompromess li ntlaħaq bejn il-Kumitat għall-Ambjent u l-Kunsill.

Permezz tad-direttiva dwar standards tal-kwalita' ambjentali fil-qasam tal-politika ta' l-ilma, l-Istati Membri ser ikollhom jagħmlu "progress lejn konformità" ma' dawn l-istandards sa l-2018.

Tnaqqis ta' l-iskart fl-Unjoni Ewropea

Matul is-seduta plenarja li jmiss, il-Parlament għandu jivvota test ta' kompromess li ntlaħaq bejn il-Kumitat għall-Ambjent u l-Kunsill dwar l-immaniġjar ta' l-iskart fl-UE.

L-għan huwa li titnaqqas il-muntanja ta' skart ġenerat madwar l-Unjoni.

L-aħħar negozjati bejn il-Kumitat u l-Kunsill wasslu għal, fost affarijiet oħra, dispożizzjonijiet ġodda b'miri għall-użu mill-ġdid ta' l-iskart u għar-riċiklaġġ, kif ukoll dwar il-prevenzjoni ta' l-iskart.

Għalkemm għadu ma ġiex ikkonfermat, huwa probabbli li l-Kummissjoni tagħmel stqarrija dwar il-karkassi tat-tjur u dwar il-miżuri li għandhom jittieħdu kontra ż-żieda fil-prezz tal-petrol.

-//EP//TEXT IM-PRESS 20080603BRI30699 FULL-TEXT DOC XML V0//MT

Protezzjoni ċivili

Il-Kummissjoni ser tagħmel stqarrija dwar it-tisħiħ tar-reazzjoni ta' l-Unjoni b'rabta man-nirien fil-foresti tan-Nofsinhar ta' l-Ewropa, wara li fil-5 ta' Marzu 2008, ħarġet Komunikazzjoni dwar it-Tisħiħ tal-Kapaċita' ta' l-Unjoni fir-Reazzjoni għad-Diżastri.

Il-Kumitat għall-Ambjent jemmen li t-tisħiħ ta' din il-kapaċita', kemm f'każ ta' diżastri naturali kif ukoll dawk ikkawżati mill-bniedem, għandu jkun "mira politika bi prijorita' għolja."

L-għan ta' din il-Komunikazzjoni huwa li jsiru proposti li jsaħħu l-kapaċità ta' l-UE fir-reazzjoni għad-diżastri, b'ħidma li tkompli tibni fuq dak li diġa' nkiseb.

Il-proposti tal-Kummissjoni huma l-ewwel pass fit-triq għal reazzjoni komprensiva u integrata ta' l-UE u huma mmirati lejn it-tisħiħ u l-ħolqien ta' sinerġiji bejn strumenti eżistenti, u lejn it-tisħiħ tal-koordinazzjoni bejniethom.

Il-Parlament Ewropew huwa mistenni jadotta riżoluzzjoni dwar din il-kwistjoni, imħejja minn Dimitrios Papadimoulis (GUE/NGL, EL) f'isem il-Kumitat għall-Ambjent, is-Saħħa Pubblika u s-Sikurezza ta' l-Ikel.

Il-Kumitat jenfasizza l-ħtieġa għat-tisħiħ tal-prevenzjoni, tal-preparazzjoni u tal-kapaċita' ta' reazzjoni tal-protezzjoni ċivili Komunitarja b'rabta man-nirien forestali u nirien oħra.

Fil-fatt, dan iqis li r-rinforz tal-kapaċita' ta' l-Unjoni fir-rigward tar-reazzjoni għad-diżastri, kemm jekk ikunu naturali kif ukoll jekk ikunu kkawżati mill-bniedem, għandu jkun "mira politika bi prijorita' għolja."

Għalhekk għandhom jiġu mobilizzati l-mezzi kollha sabiex tintlaħaq din il-mira.

Il-Kummissjoni hija mitluba tippreżenta "proposti urġenti," mhux aktar tard minn tmiem l-2008, rigward il-prevenzjoni tad-diżastri fl-UE, kif ukoll strateġija għat-tnaqqis ta' riskji minn diżastri fil-pajjiżi li għadhom qed jiżviluppaw.

Hija wkoll mitluba tippreżenta pakkett ta' strumenti li jorbtu legalment biex jikkomplimentaw il-leġiżlazzjoni, il-politiki u l-programmi eżistenti ta' l-UE f'dan il-qasam.

Il-Kumitat jirrakkomanda li jiġu stabbiliti riżorsi ewlenin b'disponibilita' garantita għall-parteċipazzjoni f'operazzjonijiet Ewropej ta' protezzjoni ċivili, f'kull ħin.

Dan għandu jkun ibbażat primarjament fuq il-kapaċitajiet nazzjonali u fejn ikun neċessarju jinkludu arranġamenti ma' partijiet oħra.

Il-Membri jixtiequ wkoll li l-Kummissjoni tkompli fil-ħidma tagħha għall-iżvilupp tal-kapaċita' ta' reazzjoni rapida fuq il-bażi tal-moduli tal-protezzjoni ċivili ta' l-Istati Membri.

Proċedura: Riżoluzzjoni 16.06.08 Komunikazzjoni tal-Kummissjoni dwar it-tisħiħ tal-kapaċità ta' l-unjoni fir-reazzjoni għad-diżastri Tisħiħ tal-Kapaċità ta' l-Unjoni fir-Reazzjoni għad-Diżastri

Protezzjoni aħjar tal-persuni fit-toroq, aktar fil-pront

Kull sena huwa stmat li jmutu madwar 8,000 ruħ fit-toroq ta' l-Ewropa - persuni li jkunu mexjin fit-triq u ċiklisti - waqt li madwar 300,000 jisfaw midruba.

Għalhekk il-Parlament huwa mistenni japprova test ta' kompromess miftiehem bejn il-Kumitat għat-Trasport u l-Kunsill dwar regolament biex jissaħħu ir-rekwiżiti għal vetturi fir-rigward tas-sistemi ta' prevenzjoni ta' ħabtiet, sistemi ta' protezzjoni għal quddiem, l-assistenza fl-ibbrejkjar u obbligi oħrajn għall-produtturi tal-karozzi.

It-test ta' kompromess li dwaru ntlaħaq ftehim bejn il-Kumitat għat-Trasport u l-Kunsill jinkludi l-maġġoranza ta' emendi adottati fi ħdan il-Kumitat permezz tar-rapport imħejji minn Francesco Ferrari (ALDE, IT).

Wara l-votazzjoni fil-plenarja, ir-regolament għandha jkun jista' jidħol fis-seħħ mingħajr tibdil ieħor.

Matul in-negozjati, il-Kumitat għat-Trasport insista li l-miżuri fir-regolament għandhom jiġu implimentati iktar malajr milli kif kien propost mill-Kummissjoni.

Il-Membri riedu, per eżempju, li l-introduzzjoni ta' miżuri ta' sikurezza passiva li jżidu l-protezzjoni tan-nies mixjin fit-triq, issir sena qabel id-data proposta mill-Kummissjoni.

Testijiet tal-prestazzjoni f'żewġ fażijiet

Skond id-Direttiva 2003/102/KE, vetturi ġodda huma meħtieġa jgħaddu minn għadd ta' testijiet tal-prestazzjoni f'żewġ fażijiet.

L-ewwel fażi hija bbażata fuq ir-rakkomandazzjonijiet taċ-Ċentru Konġunt tar-Riċerka u tinsab fil-leġislazzjoni eżistenti.

It-tieni fażi hija bbażata fuq ir-rakkomandazzjonijiet tal-Kumitat Ewropew għat-Titjib tas-Sikurezza fil-Vetturi, li qegħdin jiġu emendati mill-proposta tal-Kummissjoni biex ikun żgurat li r-rekwiżiti tagħha jkunu adattati għat-teknoloġija attwali.

Sistemi ta' l-ibbrejkjar obbligatorji

Skond it-test ta' kompromess, is-sistemi ta' l-ibbrejkjar obbligatorji għandhom jitwaħħlu sa Settembru 2010 minflok 2011.

L-ewwel fażi tat-testijiet tal-prestazzjoni ta' vetturi ġodda għandha tkun effettiva mill-31 ta' Diċembru 2012, jiġifieri sena qabel id-data proposta mill-Kummissjoni.

Barra minn hekk, it-tieni fażi għandha tkun introdotta sa Settembru 2012 għal tipi ta' vetturi ġodda, sa Settembru 2017 għal vetturi ġodda li jiżnu inqas minn żewġ tunnellati u nofs u sa Frar 2019 għal vetturi ġodda li jiżnu 'l fuq minn żewġ tunnellati u nofs (minflok Ġunju 2020 kif kien propost mill-Kummissjoni).

Id-Direttiva 2003/102/KE kienet maħsuba biex issaħħaħ ir-rekwiżiti Komunitarji mmirati lejn it-titjib tas-sikurezza ta' persuni mexjin fit-triq u utenti oħra tat-triq vulnerabbli fil-każ ta' korrimenti li jirriżultaw minn ħabtiet ma' vettura bil-mutur.

Skond studju indipendenti, ċerti rekwiżiti ta' din id-Direttiva mhumiex teknikament vijabbli b'mod sħiħ.

Għalhekk, il-Kummissjoni ħarġet din il-proposta għal regolament ġdid li jipprovdi għal taħlita ta' rekwiżiti ta' sigurta' permezz ta' miżuri passivi (l-għamla tal-karozza) u attivi (assitenza fl-ibbrejkjar) li jagħtu livell ogħla ta' protezzjoni.

Rapporteur Francesco FERRARI ALDE IT A6-0081/2008 Protezzjoni ta' persuni għaddejjin bil-mixi u utenti vulnerabbli oħra tat-triq Proċedura: Kodeċiżjoni 16.06.08

-//EP//TEXT IM-PRESS 20080603BRI30699 FULL-TEXT DOC XML V0//MT

Ġestjoni ta' l-infrastruttura tat-toroq mingħajr burokrazija żejda

Il-Parlament huwa mistenni japprova test ta' kompromess miftiehem bejn il-Kumitat għat-Trasport u l-Kunsill dwar il-proposta tal-Kummissjoni għal direttiva dwar il-ġestjoni tas-sikurezza ta' l-infrastruttura tat-toroq.

Għalkemm jagħraf li titjib fl-infrastruttura jista' jsalva 600 ruħ fis-sena, il-Kumitat huwa tal-fehma li l-linji gwida li jinsabu fil-proposta m'għandhomx ikunu vinkolanti.

Inkella jkunu qegħdin imorru kontra l-prinċipju tas-sussidjarjeta' u joħolqu wisq burokrazija żejda.

Il-proposta tal-Kummissjoni għal Direttiva dwar il-ġestjoni tas-sikurezza ta' l-infrastruttura tat-toroq għandha l-għan li taġġorna l-istandards madwar l-Unjoni Ewropea kollha u tagħti definizzjoni tal-linji gwida u l-aħjar prattiki fl-istadji kollha tal-ġestjoni ta' l-infrastruttura, inklużi l-evalwazzjoni tas-sikurezza fit-toroq, l-awditjar tas-sikurezza fit-toroq, is-sikurezza fin-netwerk, u l-ispezzjonijiet ta' sikurezza.

B'hekk, il-Kummissjoni trid tistabbilixxi s-sikurezza fl-infrastruttura bħala objettiv fiħ innifsu.

Linji gwida mhux vinkolanti

Dan huwa t-tieni rapport imħejji minn Helmuth Markov (GUE/NGL, DE) permezz tal-proċedura ta' kodeċiżjoni, wara li l-Parlament kien irrifjuta għal kollox il-proposta tal-Kummissjoni f'Ġunju 2007 minħabba li kien tal-fehma li miżuri mhux vinkolanti jkunu iktar xierqa.

Il-plenarja kienet talbet lill-Kumitat għat-Trasport iħejji rapport ieħor u sadattant, il-Kunsill tal-Ministri għat-Trasport qabel li d-direttiva għandha tkun tinkludi linji gwida mhux vinkolanti.

Deċiżjoni f'idejn l-Istati Membri

Ir- rapporteur inkluda partijiet mill-pożizzjoni tal-Kunsill u ħafna mill-emendi mill-ewwel abbozz ta' rapport.

Għalhekk, meta tidħol fis-seħħ, id-Direttiva għandha tinkludi linji gwida mhux vinkolanti u l-Istati Membri għandhom jiddeċiedu huma stess liema minnhom għandhom jimplimentaw.

Barra minn hekk, id-Direttiva għandha tkun tapplika biss għan-Netwerk Trans-Ewropew tat-Toroq (TENs) u mhux għall-awtostradi kollha.

Test ta' kompromess

Fl-aħħar ta' Mejju, intlaħaq ftehim dwar test ta' kompromess wara negozjati bejn il-Kumitat għat-Trasport u l-Kunsill, li aktarx jiġi approvat fil-votazzjoni matul is-seduta plenarja.

Dan it-test jinkludi emendi għall-proposta tal-Kummissjoni fuq l-evalwazzjoni ta' l-impatt tas-sikurezza fit-toroq, l-awditjar tas-sikurezza fit-toroq fejn il-frekwenza ta' inċidenti tkun għolja, kif ukoll fuq ir-riċerka, li hija ta' importanza kbira biex titjieb is-sikurezza.

It-test jgħid ukoll li huwa importanti li jkun hemm biżżejjed żoni għall-parking fit-triq, mhux biss biex tiġi evitata l-kriminalita' iżda wkoll għas-sikurezza fit-toroq stess.

Barra minn hekk, l-Istati Membri għandhom jiżguraw li f'kull pajjiż ta' l-Unjoni Ewropea jkun hemm sinjali ta' twissija simili f'każ li jkunu qegħdin isiru xogħolijiet fit-toroq.

Kif jispjega r- rapporteur , fil-qasam tas-sikurezza tal-vetturi u tat-taħriġ tas-sewwieqa fl-aħħar għexieren ta' snin sar ħafna progress, iżda fil-qasam ta' l-infrastruttura tat-toroq għad ma jeżistux regoli Ewropej uniformi.

L-istandards ta' sikurezza ta' infrastruttura fit-toroq fl-Istati Membri individwali jvarjaw b'mod sinifikanti fl-istruttura u fl-iskop.

Barra minn hekk, jeżistu problemi wkoll fil-manutenzjoni tat-toroq: in-netwerk tat-toroq attwali f'ħafna każijiet ma jilħaqx standards ta' sikurezza moderni u xi drabi ġie mfassal fuq inqas traffiku minn dak preżenti.

Rapporteur Helmuth MARKOV GUE/NGL DE A6-0050/2008 Ġestjoni tas-sigurtà fl-infrastruttura tat-toroq Proċedura: Kodeċiżjoni 18.06.08

-//EP//TEXT IM-PRESS 20080603BRI30699 FULL-TEXT DOC XML V0//MT

Sistemi ta' vetturi intelliġenti għadhom ma jintużawx biżżejjed

Skond il-Kumitat għat-Trasport, fil-preżent l-użu ta' teknoloġiji tal-karozzi intelliġenti għadu baxx wisq meta mqabbel mal-potenzjal tagħhom.

Għalhekk il-Membri fil-Kumitat jemmnu li dawn it-teknoloġiji mhux biss għandhom jirħasu iżda għandha tingħata wkoll iktar informazzjoni dwarhom.

Kieku tkun utilizzata b'mod sħiħ, fl-Ewropa, it-teknoloġija għas-sejħiet ta' emerġenza minn ġewwa l-vetturi tista' ssalva sa 2,500 ħajja kull sena.

Permezz tar-rapport imħejji minn Zita Gurmai (PES, HU), il-Kumitat qiegħed isostni li s-Sistemi ta' Vetturi Intelliġenti jistgħu jgħinu biex jitnaqqsu l-konġestjoni, it-tniġġis u n-numru ta' fatalitajiet ta' l-inċidenti tat-traffiku fit-toroq ta' l-Ewropa.

Sistemi ġodda għoljin wisq

Madankollu, il-Kumitat jinnota li r-rata li biha dawn is-sistemi qed jippenetraw is-suq għadha baxxa wisq meta mqabbla mal-potenzjal tagħhom, minħabba li għadhom jiswew wisq.

Għalhekk il-Membri jqisu li huwa importanti li l-prezz ta' dawn is-sistemi jirħas malajr kemm jista' jkun, waqt li tingħata aktar informazzjoni dwar is-sistemi ta' karozzi intelliġenti lill-pubbliku - speċjalment fil-pajjiżi fejn id-disponibilita' ta' sistemi intelliġenti għadha baxxa ħafna.

Sistema Ewropea ta' sejħiet ta' l-emerġenza

Il-Kumitat jappoġġja l-pjanijiet li s-sisema għas-sejħiet ta' emerġenza minn ġewwa l-vetturi eCall tibda tintuża madwar l-Unjoni Ewropea kollha sa l-2010.

F'każ ta' inċident, is-sistema eCall tikkuntattja awtomatikament lis-servizzi ta' emerġenza u tipprovdilhom dettalji tal-post eżatt fejn tkun tinsab il-vettura.

Ġie kkalkulat li l-eCall tista' ssalva sa 2,500 ħajja kull sena.

Għalhekk il-MPE jitolbu lill-Istati Membri li għadhom m'għamlux dan, biex jiffirmaw il-memorandum ta' Fehim dwar l-introduzzjoni ta' l-eCall preferibbilment qabel nofs l-2008.

Il-Kummissjoni hija mħeġġa tkompli tiżviluppa l-qafas regolatorju għal armonizzazzjoni sħiħa tan-numru ta' emerġenza standard, il-112, kif ukoll għas-sistema eCall (E112) madwar l-UE.

Kontroll ta' Stabbilita' Elettroniku

Il-Kumitat jemmen li l-introduzzjoni tas-sistema ta' Kontroll ta' Stabbilita' Elettroniku għandha ssir iktar malajr.

Din is-sistema tuża teknoloġija ta' sikurezza kompjuterizzata li tnaqqas il-periklu ta' l-iskiddjar.

Studju indipendenti juri li b'hekk kull sena jistgħu jiġu salvati 4,000 ruħ u jistgħu jiġu evitati 100,000 korriment fit-toroq ta' l-Ewropa.

Għalhekk il-Membri jappoġġjaw bis-sħiħ il-mira li tintlaħaq disponibilita' ta' 100% ta' din it-teknoloħija għall-mudelli tas-sena 2012.

L-ICTs, l-ambjent u r-responsabbilta tas-sewwieqa

Il-Kummissjoni hija mistiedna tiżviluppa metodoloġija biex jiġi mkejjel l-impatt tat-teknoloġiji ta' l-informazzjoni u tal-komunikazzjoni (ICTs) fuq l-emissjonijiet tas-CO2 għaliex dawn jistgħu jikkontribwixxu għat-tnaqqis ta' l-emissjonijiet li jniġġsu u konsum imnaqqas tal-fjuwil.

Ir- rapporteur iġġib l-eżempju ta' l- Adaptive Cruise Control li jadatta l-veloċita' tal-karozza għat-traffiku ta' madwarha u li jista' jwassal għal tnaqqis fil-konsum tal-fjuwil ta' 3%.

Il-Kumitat qiegħed ukoll iwissi li dawn is-sistemi tekniċi spiss iwasslu biex is-sewwieqa jħossuhom f'anqas periklu u għalhekk isuqu l-karozza b'anqas responsabbilta'.

Għalhekk il-Membri saħqu fuq l-importanza ta' taħriġ xieraq għas-sewwieqa.

Rapporteur Zita GURMAI PSE HU A6-0169/2008 Lejn Mobilità aktar Sikura, aktar Nadifa u aktar Effiċjenti madwar l-Ewropa: L-Ewwel Rapport dwar il-Karozzi Intelliġenti Proċedura: Inizjattiva 19.06.08

-//EP//TEXT IM-PRESS 20080603BRI30699 FULL-TEXT DOC XML V0//MT

Politika soċjali

2010: Sena Ewropea għall-ġlieda kontra l-faqar u l-esklużjoni soċjali

FL-2006, 16% (78 miljun) tal-popolazzjoni totali ta' l-UE-25 kienu qed jgħixu 'l isfel mil-livell tal-faqar.

Fl-2005, fl-UE-25 19% tat-tfal (19-il miljun) kienu fir-riskju tal-faqar.

Għalhekk il-Kumitat għall-Impjiegi u l-Affarijiet Soċjali ser jippreżenta rapport li jilqa' l-proposta tal-Kummissjoni biex tindika l-2010 bħala s-Sena Ewropea għall-ġlieda kontra l-faqar u l-esklużjoni soċjali.

Ir- rapporteur Marie Panayotopoulos-Cassiotou (EPP-ED, GR) tfakkar li fl-Aġenda Soċjali tagħha 2005-2010, il-Kummissjoni ħabbret proposta biex tindika l-2010 bħala s-Sena Ewropea għall-ġlieda kontra l-faqar u l-esklużjoni soċjali.

Il-baġit allokat, jiġiefieri 17-il miljun ewro, huwa l-ogħla baġit li qatt ġie allokat għal Sena Ewropea.

Hija ssosni li dan juri ċar "il-kobor ta' l-importanza politika" ta' din is-Sena.

Barra minn hekk, l-avvenimenti organizzati biex iqajmu kuxjenza dwar il-faqar u l-esklużjoni soċjali għandhom ikunu ppjanati flimkien ma' nies li qed jesperjenzaw il-faqar.

L-għan tas-Sena Ewropea huwa li jiġi kkonfermat mill-ġdid l-impenn ta' l-Unjoni għas-solidarjeta', għall-ġustizzja soċjali, għal koeżjoni akbar u biex jsir impatt deċiżiv fuq l-eradikazzjoni tal-faqar.

Din is-Sena Ewropea għandha tqajjem il-kuxjenza pubblika tal-faqar u ta' l-eskulżjoni soċjali fl-Ewropa, waqt li twassal il-messaġġ li dawn jisfaxxaw l-iżvilupp soċjali u ekonomiku.

Il-Kumitat għall-Affarijiet Ekonomiċi u Monetarji japprova l-kontenut tal-proposta tal-Kummissjoni.

Ir-rapport li ser jiġi kkunsidrat matul is-seduta plenarja li jmiss jimmira lejn id-dettalji u jintroduċi xi elementi ġodda.

Il-Membri jemmnu li l-inizjattivi li jittieħdu għandhom jiffukaw fuq il-ġlieda kontra l-faqar tat-tfal, inkluża t-trażmissjoni interġenerazzjonali tal-faqar kif ukoll il-faqar fil-familji.

Għandha tingħata attenzjoni speċjali fuq familji kbar, dawk b'ġenitur wieħed u dawk li qed jieħdu ħsieb persuna dipendenti, kif ukoll il-faqar li jiffaċċjaw it-tfal fl-istituzzjonijiet.

Sabiex tkun tista' sseħħ il-koeżjoni soċjali u ekonomika meħtieġa hemm bżonn li jingħata appoġġ lil reġjuni żvantaġġati, żoni bi żvantaġġi strutturali permanenti, reġjuni estremament remoti, Stati Membri li huma gżejjer u żoni li ġew affettwati minn de-industrijalizzazzjoni reċenti jew minn konverżjoni industrijali.

Minn dak in-nhar ta' l-adozzjoni tar-rapport mill-Kumitat baqgħu għaddejjin negozjati mal-Kunsill bl-għan li jintlaħaq ftehim dwar it-test fl-ewwel qari tal-proċedura ta' kodeċiżjoni.

Rapporteur Marie PANAYOTOPOULOS-CASSIOTOU EPP-ED GR A6-0173/2008 Is-Sena Ewropea għall-Ġlieda Kontra l-Faqar u l-Esklużjoni Soċjali Proċedura: Kodeċiżjoni 16.06.08 Artiklu: 19-il miljun tifel u tifla foqra fl-Unjoni Ewropea - Malta tagħti eżempju tajjeb

-//EP//TEXT IM-PRESS 20080603BRI30699 FULL-TEXT DOC XML V0//MT

Tnaqqis ta' l-iskart fl-Unjoni Ewropea

Matul is-seduta plenarja li jmiss, il-Parlament għandu jivvota test ta' kompromess li ntlaħaq bejn il-Kumitat għall-Ambjent u l-Kunsill dwar l-immaniġjar ta' l-iskart fl-UE.

L-għan huwa li titnaqqas il-muntanja ta' skart ġenerat madwar l-Unjoni.

L-aħħar negozjati bejn il-Kumitat u l-Kunsill wasslu għal, fost affarijiet oħra, dispożizzjonijiet ġodda b'miri għall-użu mill-ġdid ta' l-iskart u għar-riċiklaġġ, kif ukoll dwar il-prevenzjoni ta' l-iskart.

Kull sena, l-Ewropa tipproduċi iktar minn 1,8 biljun tunnellata ta' skart.

Dan l-ammont qiegħed jikber iktar malajr mill-GDP u biss terz minnu qiegħed jiġi riċiklat.

Fl-2005, il-Kummissjoni pproponiet reviżjoni tad-Direttiva ta' l-1975 bl-għan li jiġu stabbiliti regoli dwar ir-riċiklaġġ u biex l-Istati Membri jniedu programmi vinkolanti nazzjonali għat-tnaqqis tal-produzzjoni ta' l-iskart.

Jekk il-Parlament japprova t-test li fuqu ntlaħaq ftehim bejn il-Kumitat għall-Ambjent u l-Kunsill, id-Direttiva l-ġdida tkun tista' tidħol fis-seħħ mingħajr ebda tibdil ieħor.

L-Istati Membri ser ikollhom sentejn ċans biex jadattaw il-leġislazzjoni nazzjonali tagħhom skond id-dispożizzjonijiet ta' din id-Direttiva.

Ir- rapporteur f'din il-proċedura ta' kodeċiżjoni, li waslet fit-tieni qari, hija Caroline Jackson (EPP-ED, UK).

Permezz tar-rapport adottat fit-tieni qari tal-proċedura, il-Kumitat għall-Ambjent reġa' ressaq ħafna mill-emendi adottati mill-Parlament fl-ewwel qari tiegħu.

L-aħħar negozjati bejn il-Kumitat u l-Kunsill wasslu għal, fost affarijiet oħra, dispożizzjonijiet ġodda dwar l-użu mill-ġdid ta' l-iskart u mira għar-riċiklaġġ u dwar il-prevenzjoni ta' l-iskart.

Użu mill-ġdid u riċiklaġġ

Skond it-test ta' kompromess, l-Istati Membri ser ikollhom jieħdu l-miżuri neċessarji biex jiksbu dawn il-miri għall-użu mill-ġdid u r-riċiklaġġ sa l-2020:

- minimu ta' 50% għal skart bħall-karta, metall, plastik u ħġieġ mid-djar u skart simili;

- minimu ta' 70% għal skart tal-kostruzzjoni u t-twaqqigħ ta' bini li ma jkunx perikoluż;

Meta tidħol fis-seħħ, id-Direttiva mhux ħa tapplika għall-iskart li jirriżulta mit-tiftix, l-estrazzjoni, it-trattament u l-ħażna ta' riżorsi minerali u x-xogħol tal-barrieri.

Il-Kummissjoni hija mistiedna teżamina dawn il-miri u jekk ikun hemm bżonn isaħħaħħahom jew inkella tikkunsidra miri ġodda għal tipi ta' skart ieħor.

Il-prevenzjoni ta' l-iskart

L-Istati Membri ser jiġu wkoll meħtieġa jniedu programmi ta' prevenzjoni ta' l-iskart.

Il-Kummissjoni ser tkun meħtieġa biex sa l-aħħar ta' l-2014, jekk jitqies xieraq, tistabilixxi miri għall-prevenzjoni ta' l-iskart u s-separazzjoni li għandhom jintlaħqu sa l-2020.

L-inċinerazzjoni

L-inċinerazzjoni hija kwistjoni li qajmet ħafna kontroversja, dwar jekk din għandhiex titqies bħala rimi jew bħala rkupru ta' l-iskart.

Dan ta' l-aħħar huwa miqjus aħjar fl-ordni ta' prijorita' ta' dak li għandu jsir bl-iskart skond l-impatt ambjentali li t-trattament tiegħu jkollu, jiġifieri: l-ewwel għandha ssir il-prevenzjoni, imbagħad l-użu mill-ġdid, ir-riċiklaġġ, l-irkupru, u fl-aħħar ir-rimi mhux perikoluż għall-ambjent.

Faċilitajiet għall-inċinerazzjoni ddedikati għall-ipproċessar ta' skart solidu muniċipali ġeneralment jitqiesu bħala faċilitajiet ta' rimi, iżda wħud minnhom, li jkunu ġew mibnija bl-għan ewlieni li jiġġeneraw l-enerġija, jistgħu jiġu klassifikati bħala faċilitajiet ta' rkupru.

Skond it-test ta' kompromess, l-inċinerazzjoni ta' l-iskart għandha tkun miqjusa bħala rkupru sakemm jiġu sodisfatti ċerti standards ta' l-effiċjenza ta' l-enerġija.

Madankollu, għandha ssir reviżjoni tad-dispożizzjonijiet dwar l-effiċjenza ta' l-enerġija 6 snin wara d-dħul fis-seħħ tad-direttiva.

Ġerarkija ta' l-iskart

L-Istati Membri ser ikunu wkoll meħtieġa jirrispettaw il-ġerarkija ta' l-iskart, jiġifieri l-ordni ta' prijorita' ta' dak li għandu jsir bl-iskart, imsemmi hawn fuq.

Eċċezzjonijiet jistgħu jkunu permessi jekk ikunu ġustifikati mill-impatt ġenerali tal-produzzjoni u l-immaniġjar ta' l-iskart tul il-ċiklu tal-ħajja tiegħu.

Rapporteur Caroline JACKSON EPP-ED GB A6-0162/2008 Reviżjoni tad-direttiva ta' qafas dwar l-iskart Proċedura: Kodeċiżjoni 17.06.08

-//EP//TEXT IM-PRESS 20080603BRI30699 FULL-TEXT DOC XML V0//MT

Ftehima finali dwar l-istandards tal-kwalita' ambjentali ta' l-ilma

Permezz tad-direttiva dwar standards tal-kwalita' ambjentali fil-qasam tal-politika ta' l-ilma, l-Istati Membri ser ikollhom jagħmlu "progress lejn konformità" ma' dawn l-istandards sa l-2018.

Din id-direttiva tiddetermina l-istandards ta' kwalita' ambjentali għal 33 sustanza li tniġġes l-ilma tal-wiċċ, inkluż il-pestiċidi u l-metalli tqal, billi tistipola konċentrazzjonijiet massimi.

Dawn is-sustanzi jistgħu jħarbtu l-ekosistemi akkwatiċi u jistgħu jkunu perikolużi għall-bnedmin li jisfaw ikkontaminati mill-ikel.

L-għan tad-direttiva qafas dwar l-ilma tas-sena 2000 kien li jiġu adottati numru ta' direttivi oħrajn li jittrattaw il-kwalita' ta' l-ilmijiet fl-Unjoni Ewropea.

Id-direttiva dwar il-kwalita' ambjentali ta' l-ilma tal-wiċċ hija waħda minnhom.

S'issa diġa' ġew adottati direttivi dwar l-ilma ta' taħt l-art u l-ilma għall-għawm, iżda in-negozjati sabiex jintlaħaq ftehim bejn il-Parlament u l-Kunsill ma kienux faċli.

Il-Parlament huwa mistenni jadotta test ta' kompromess li dwaru ntlaħaq ftehim bejn il-Kumitat għall-Ambjent u l-Kunsill u b'hekk id-Direttiva għandha tkun tista' tidħol fis-seħħ mingħajr tibdil ieħor.

Ir- rapporteur f'din il-proċedura leġislattiva hija Anne Laperrouze (ALDE, FR).

Kontroll ta' iktar sustanzi sa l-2018

Skond dan it-test ta' kompromess, l-Istati Membri ser ikollhom "jagħmlu progress lejn konformità" ma' l-istandards ta' kwalita' ta' l-ilma sa l-2018, billi jiżguraw li l-konċentrazzjonijiet tas-sustanzi li jniġġsu ma jkunux ogħla minn dak li huwa permess u li jikkonformaw mal-valuri medji annwali.

Tlettax mit-33 sustanza li għalihom tapplika d-direttiva, diġa' ġew identifikati bħala sustanzi prijoritarji perikolużi u jinkludu l-metalli tqal bħall-merkurju.

Il-Kummissjoni hija mitluba toħroġ proposta dwar il-possibilta' li tlettax-il sustanza oħra jiġu kkunsidrati għal "identifikazzjoni possibbli bħala sustanzi prijoritarji jew bħala sustanzi prijoritatji perikolużi."

Tnaqqis taż-żoni ta' taħlit

Żoni ta' taħlit huma żoni viċin is-sorsi ta' tniġġis, fejn ser ikun diffiċli li jintlaħqu l-istandards ta' kwalita' ambjentali malajr.

F'dawn iż-żoni, il-konċentrazzjoni ta' sustanzi li jniġġsu jistgħu jkunu ogħla mil-limiti sakemm dan ma jagħmiliex diffiċli li l-bqija ta' l-ilma tal-wiċċ jikkonforma ma' l-istandards.

L-Istati Membri għandhom jiżguraw l-aħjar mezzi tekniċi disponibbli għat-trattament ta' l-ilma meta jistabilixxu dawn iż-żoni ta' taħlit.

Fil-pjanijiet tagħhom għall-immaniġġjar tal-baċin tax-xmajjar, l-Istati Membri għandhom jinkludu deskrizzjoni tal-miżuri li għandhom jittieħdu biex titnaqqas "il-gravita' taż-żoni tat-taħlit fil-futur."

Inventorju tat-tnixxijiet u mapep

Fl-2009, l-Istati Membri ser ikollhom jistabilixxu inventorju li, jekk dawn ikunu disponibbli, ikun jinkludi mapep, ta' emissjonijiet, tnixxijiet u telf tas-sustanzi prijoritarji u sustanzi li jniġġsu għal kull distrett ta' baċin tax-xmara.

Dan l-inventorju għandu wkoll jinkludi l-konċentrazzjonijiet ta' sediment u bijota li jkun hemm.

Rapporteur Anne LAPERROUZE ALDE FR A6-0192/2008 Standards ta' kwalità ambjentali fil-qasam tal-politika ta' l-ilma Proċedura: Kodeċiżjoni 17.06.08

-//EP//TEXT IM-PRESS 20080603BRI30699 FULL-TEXT DOC XML V0//MT

Votazzjoni finali dwar l-istatut ta' l-Ombudsman Ewropew

Matul is-seduta plenarja tat-22 ta' April, wara li approvaw it-test ta' riżoluzzjoni dwar it-tibdil fl-istatut ta' l-Ombusdman Ewropew, il-MPE iddeċiedew li jissospendu l-vot finali sakemm jibdew n-negozjati mal-Kunsill ħalli jintlaħaq ftehim bejn iż-żewġ istituzzjonijiet dwar it-tibdil fl-istatut.

Din il-votazzjoni finali ser issir matul is-seduta plenarja li jmiss sabiex jiġi adottat l-istatut il-ġdid ta' l-Ombudsman Ewropew.

It-test approvat miż-żewġ isituzzjonijiet jipproponi tibdil fir-regoli dwar l-aċċess ta' l-Ombudsman għall-informazzjoni mill-korpi ta' l-UE u x-xhieda mogħtija lilu mill-impjegati tagħha.

L-għan ewlieni huwa li tissaħħaħ il-fiduċja taċ-ċittadini fix-xogħol ta' l-Ombudsman.

Skond Artikolu 195(4) tat-Trattat li jistabbilixxi l-Komunita' Ewropea, il-Parlament Ewropew jadotta l-istatut ta' l-Ombudsman Ewropew bi ftehim mal-Kunsill, li jrid jilħaq pożizzjoni komuni b'maġġoranza kwalifikata.

F'April li għadda, il-MPE kienu iddeċiedew li jilqgħu l-proposta tar- rapporteur Anneli Jäätteenmäki (ALDE, FI) biex il-vot finali għal din il-proċedura jiġi sospiż sabiex jingħata bidu għan-negozjati mal-Kunsill bl-għan li jintlaħaq ftehim bejn iż-żewġ istituzzjonijiet.

It-tibdil fl-istatut ta' l-Ombudsman Ewropew ġie mitlub minnu stess, f'ittra li is-Sur Diamandouros kien bagħat lill-President tal-Parlament Ewropew Hans-Gert Pöttering f'Lulju 2006.

It-test approvat ineħħi l-limitazzjoni li l-għoti ta' informazzjoni jista' jiġi rifjutat minħabba l-bżonn li tinżamm is-segretezza.

Skond il-Parlament, din il-limitazzjoni tista' tiġi interpretata bħala ristrezzjoni fuq id-dritt ta' l-Ombusdman li jikseb informazzjoni.

Barra minn hekk, it-test iħassar l-obbligu li l-impjegati tal-Komunita' jixhdu "bi qbil ma' l-istruzzjonijiet ta' l-amministrazzjoni tagħhom."

Il-Membri ħassew li dan il-lingwaġġ jista' jfixfel liċ-ċittadini u jġiegħelhom jaħsbu li l-uffiċjali mhux dejjem ikunu meħtieġa jgħidu l-verita'.

Rapporteur Anneli JÄÄTTEENMÄKI ALDE FI T6-0129/2008 Statut ta' l-Ombudsman Ewropew Proċedura: Inizjattiva 17.06.08 Dibattitu: 21 ta' April 2008

Enerġija

Separazzjoni tas-sjieda fis-suq intern ta' l-elettriku

Il-Kumitat għall-Industrija jaqbel mal-proposta tal-Kummissjoni li jkun hemm separazzjoni tas-sjieda fis-suq ta' l-elettriku, jiġifieri s-separazzjoni tat-trażmissjoni mill-produzzjoni ta' l-enerġija.

Iżda sabiex jiżgura li din is-separazzjoni sħiħa sseħħ tassew, il-Kumitat irrifjuta żewġ proposti alternattivi oħra.

Il-Kumitat insista wkoll li l-Aġenzija għall-Kooperazzjoni tar-Regolaturi ta' l-Enerġija jkollha setgħat regolatorji u rwol b'saħħtu fit-teħid ta' deċiżjonijiet.

Permezz tar-rapport imħejji minn Eluned Morgan (PES, UK) fi ħdan il-proċedura ta' kodeċiżjoni, il-Kumitat għall-Industrija għażel li għandha ssir separazzjoni sħiħa tas-sjieda fis-suq ta' l-elettriku.

Dan ifisser il-projbizzjoni li kumpaniji jew pajjiżi jkollhom kontroll kemm fuq il-produzzjoni kif ukoll fuq it-provvista trażmissjoni ta' l-elettriku, u li "jeżerċitaw kontroll direttament jew indirettament fuq operaturi tas-sistema ta' trażmissjoni," jew viċe-versa.

Żewġ proposti oħra li ġew irrifjutati mill-Kumitat b'maġġoranza żgħira huma dawn:

- Waqt li l-Kumissjoni għamlitha ċara li tqis li s-separazzjoni tas-sjieda tibqa' l-għażla preferuta, ipprovdiet għażla alternattiva għal Stati Membri li jagħżlu li ma jieħdux din it-triq.

Din l-għażla, deroga mill-approċċ bażiku tas-separazzjoni tas-sjieda, hija magħrufa bħala "Operatur Indipendenti tas-Sistema".

B'hekk il-kumpaniji integrati vertikalment ikunu jistgħu jżommu s-sjieda ta' l-assi tan-netwerk tagħhom, iżda n-netwerk innifsu jkun irid jitmexxa minn operatur indipendenti tas-sistema – impriża jew entita' għal kollox separata mill-kumpanija – li taqdi l-funzjonijiet kollha ta' operatur ta' netwerk.

Skond ir- rapporteur , din il-proposta kienet twassal għal iktar burokrazija u kontroll regolatorju.

- Għażla, proposta minn grupp ta' tmien Stati Membri u numru ta' MPE, bejn is-separazzjoni tas-sjieda, l-operaturi tas-sistemi indipendenti, u l-hekk imsejħa "separazzjoni legali".

Fi kliem dawk li appoġġjawha - tagħti l-opportunita' li l-pajjiżi jkomplu jilliberalizzaw is-swieq tagħhom mingħajr ma jkollhom jagħmlu separazzjoni tas-sjieda.

Għalhekk, il-kumpaniji integrati vertikalment ikunu jistgħu jżommu s-sjieda tagħhom ta' l-assi tan-netwerk, filwaqt li tkun żgurata is-separazzjoni effettiva ta' l-interessi permezz ta' regoli dwar l-assi, it-tagħmir, l-istaff, l-identita' u l-kontroll tal-konformita'.

Barra minn hekk, il-Kumitat qabel mal-Kummissjoni li għandu jkun evitat li l-kontroll tas-sistemi ta' trażmissjoni jew ta' operaturi tas-sistemi ta' trażmissjoni jsir minn persuni minn pajjiżi terzi.

Minħabba d-daqs żgħir tas-suq u n-nuqqas ta' interkonnessjoni ma' pajjiżi oħrajn, fil-preżent m'hemm ebda kompetizzjoni fis-suq ta' l-elettriku ta' Malta.

Waqt li qed tiġi mistħarrġa l-possibbilta' ta' interkonnessjonijiet ta' elettriku u gass ma' Sqallija, ebda azzjoni m'hi ppjanata għalissa.

Wara laqgħa li kellu l-ġimgħa l-oħra, ħareġ li l-Kunsill huwa favur li tingħata deroga lil Malta, lil Ċipru u lil-Lussemburgu minħabba li dawn għandhom sistemi żgħar jew iżolati, kemm fil-qasam ta' l-elettriku kif ukoll f'dak tal-gass.

Peress li dan is-suġġett qiegħed jiġi trattat permezz tal-proċedura ta' deċiżjoni konġunta bejn il-Parlament u l-Kunsill, il-Parlament ukoll irid jaqbel ma' din id-deroga qabel din tkun tista' tingħata.

Il-ħarsien tal-konsumaturi

Il-Kumitat jinsisti li l-konsumaturi għandu jkollhom:

- id-dritt li jirtiraw minn kuntratti minn mal-fornituri tagħhom mingħajr ħlas;

- id-dritt għal kumpens jekk il-livelli tal-kwalita' tas-servizz ma jkunux sodisfaċenti;

- aċċess għal informazzjoni dwar proċeduri li għandhom jinbdew f'każ ta' tilwim;

- id-dritt li jbiddlu l-fornitur tagħhom - l-operatur ikkonċernat għandu jieħu ħsieb jagħmel din il-bidla fi żmien ġimgħatejn;

- id-dritt li jingħataw informazzjoni dwar il-konsum ta' l-elettriku tagħhom u l-ispejjeż involuti mill-inqas kull tliet xhur;

- aċċess għal smart meters mhux iktar tard minn 10 snin wara d-dħul fis-seħħ tad-direttiva;

- id-dritt li jiġu pprovduti bl-elettriku minn fornitur irrispettivament f'liema Stat Membru jkun reġistrat;

- aċċess għal informazzjoni dwar l-impatt fuq l-ambjent ta' l-elettriku prodott mill-fornitur;

- id-dritt ta' protezzjoni minn abbużi fis-suq - għal dan l-għan, l-awtoritajiet nazzjonali għandhom ikunu jistgħu jimponu "limiti massimi fil-prezzijiet fi swieq mhux kompetittivi għal perjodu definit."

Il-Kumitat qiegħed ukoll jaħseb dwar konsumaturi vulnerabbli.

Għalhekk, l-Istati Membri għandhom jiżguraw n-numru ta' nies li jsofru minn faqar fl-enerġija jonqos.

Minħabba r-rabta bejn il-konsum ta' l-enerġija u l-bidla fil-klima, il-Kumitat irid li l-awtoritajiet nazzjonali jitolbu lill-operaturi tas-sistema biex jagħtu prijorita' lill-installazzjonijiet ta' ġenerazzjoni "li jkunu qed jużaw għejun ta' enerġija mġedda jew skart jew inkella li jkunu jipproduċu sħana u qawwa kkumbinata," ħlief meta s-sikurezza u l-affidabilità tan-netwerk ta' distribuzzjoni jkunu kompromessi.

Barra minn hekk, l-Istati Membri jistgħu jeżiġu, "li d-dħul mill-elettriku li jkun ġej minn konsum domestiku jintefaq fuq programmi għall-effiċjenza ta' l-enerġija."

Dimensjoni reġjonali

Il-Kumitat saħaq li l-awtorjitajiet nazzjonali għandhom jaħdmu flimkien biex jintegraw is-swieq nazzjonali tagħhom għall-inqas fuq livell reġjonali wieħed jew iktar, "bħala l-ewwel pass lejn suq intern liberalizzat għal kollox."

Għandhom ukoll isiru sforzi kollettivi sabiex jiġu integrati l-"gżejjer ta' l-elettriku" li attwalment jeżistu fl-Unjoni Ewropea.

Rwol imsaħħaħ għall-Aġenzija għall-Koperazzjoni tar-Regolaturi ta' l-Enerġija

Il-Membri tal-Parlament Ewropew għandhom ukoll jiddiskutu żewġ rapporti oħra matul l-istess dibattitu dwar is-suq intern ta' l-enerġija.

Ir-rapport imħejji minn Alejo Vidal-Quadras (EPP-ED, ES) huwa dwar il-kundizzjonijiet għall-aċċess għan-networks ta' skambju transkonfinali ta' l-elettriku.

It-tieni rapport dwar l-Aġenzija għall-Kooperazzjoni tar-Regolaturi ta' l-Enerġija kien imħejji minn Giles Chichester (EPP-ED, UK).

Iż-żewġ rapporti jiffukaw b'mod speċjali fuq ir-rwol ta' din l-Aġenzija.

Il-Kumitat ma jaqbilx mal-proposta tal-Kummissjoni għaliex huwa tal-fehma li din l-Aġenzija għandu jkollha setgħat regolatorji u rwol b'saħħtu fit-teħid ta' deċiżjonijiet.

Eluned MORGAN PSE GB Alejo VIDAL-QUADRAS EPP-ED ES Rapporteurs Giles CHICHESTER EPP-ED GB A6-0191/2008 Suq intern fil-qasam ta' l-elettriku (MORGAN) A6-0228/2008 Kondizzjonijiet għall-aċċess għan-networks għall-bdil bejn il-fruntieri fl-elettriku (VIDAL-QUADRAS) A6-0226/2008 Aġenzija għall-Kooperazzjoni tar-Regolaturi ta' l-Enerġija (CHICHESTER) Proċedura: Kodeċiżjoni 17.06.08

-//EP//TEXT IM-PRESS 20080603BRI30699 FULL-TEXT DOC XML V0//MT

Immigrazzjoni

Ir-ritorn ta' ċittadini minn pajjiżi terzi li jkunu qegħdin fil-pajjiż illegalment

Il-Parlament huwa mistenni jivvota fuq abbozz ta' direttiva għal politika komuni ta' l-UE dwar ir-ritorn ta' ċittadini minn pajjiżi terzi li jkunu jinsabu fl-Unjoni Ewropea llegalment.

L-għan tal-proposta tal-Kummissjoni huwa li jiġu stabbiliti regoli komuni ċari, trasparenti u ġusti dwar ir-ritorn volontarju, l-ordnijiet ta' tkeċċija, il-kustodja temporanja u l-projbizzjoni ta' dħul mill-ġdid ta' ċittadini ta' pajjiżi terzi li jkunu qegħdin illegalment fit-territorju ta' Stat Membru, li jkunu jirrispettaw id-drittijiet tal-bniedem u l-libertajiet fundamentali.

Skond l-aħħar test ta' kompromess li għandu jiġi vvutat fil-plenarja, l-Istati Membri għandhom ikunu jistgħu jekk japplikawx din id-Direttiva għal persuni li ma tħallewx jidħlu fit-territorju tagħhom jew li nqabdu mill-awtoritajiet waqt li kienu qegħdin jippruvaw jaqsmu l-fruntiera esterna mill-art, mill-baħar jew mill-ajru.

Il-proċedura s'issa

Il-Kummissjoni ħarġet proposta għal Direttiva għar-ritorn ta' ċittadini minn pajjiżi terzi li jkunu jinsabu fl-Unjoni Ewropea llegalment f'Settembru 2005.

F'Settembru 2007, wara negozjati twal, il-Kumitat għal-Libertajiet Ċivili adotta rapport imħejji minn Manfred WEBER (EPP-ED, DE) li jressaq emendi għall-proposta tal-Kummissjoni li jintroduċu iktar flessibilta' fil-proċeduri u livell ogħla tal-ħarsien tad-drittijiet tal-persuni kkonċernati.

Peress li din il-proposta għal direttiva qiegħda tiġi kkunsidrata permezz tal-proċedura ta' deċiżjoni konġunta bejn il-Parlament u l-Kunsill, ir-rapporteur Weber, il-Presidenza Slovena u l-Kummissjoni kellhom sensiela ta' laqgħat bl-għan li jintlaħaq ftehim dwar test ta' kompromess.

Fl-4 ta' Ġunju, id-delegazzjonijiet nazzjonali fi ħdan il-Kunsill approvaw test li għandu wkoll l-appoġġ tal-Gruppi tal-Parlament Ewropew, l-EPP-ED, l-ALDE u l-UEN.

Dan it-test m'huwiex wieħed definittiv, u ser jiġi vvutat bħala emendi għar-rapport adottat mill-Kumitat għal-Libertajiet Ċivili matul is-seduta plenarja li jmiss.

Għal min tapplika

Skond il-proposta tal-Kummissjoni, meta tkun adottata, din id-direttiva għandha tapplika għal ċittadini ta' pajjiżi terzi li jkunu qegħdin illegalment fit-territorju ta' Stat Membru, jiġifieri li ma jissodisfawx jew li m'għadhomx jissodisfaw il-kundizzjonijiet tad-dħul jew li b'xi mod ikunu qed joqogħdu b'mod illegali fit-territorju ta' Stat Membru.

L-Istati Membri jistgħu jiddeċiedu biex ma japplikawx din id-Direttiva lil ċittadini ta' pajjiżi terzi li ma jkunux tħallew jidħlu f'żona ta' transitu ta' Stat Membru.

Skond ir-rapport adottat mill-Kumitat għal-Libertajiet Ċivili, l-Istati Membri jistgħu jiddeċiedu li ma japplikawx din id-Direttiva għal ċittadini ta' pajjiżi terzi li ma jkunux tħallew jidħlu fuq il-fruntiera jew f'żona ta' tranżitu ta' Stat Membru.

It-test ta' kompromess miftiehem fl-4 ta' Ġunju, jgħid li l-Istati Membri jistgħu jiddeċiedu li ma japplikawx din id-Direttiva għal ċittadini ta' pajjiżi terzi li ma tħallewx jidħlu fit-territorju ta' Stat Membru jew li nqabdu mill-awtoritajiet waqt li kienu qegħdin jippruvaw jaqsmu l-fruntiera esterna mill-art, mill-baħar jew mill-ajru.

Tluq volontarju

Il-Kummissjoni pproponiet li titwaqqaf proċedura armonizzata b'żewġ passi: l-ewwel pass ikun li l-Istati Membri joħorġu deċiżjoni għar-ritorn u – jekk ikun meħtieġ – it-tieni pass ikun li tinħareġ ordni ta' tkeċċija.

B'hekk sa ċertu punt ikunu qegħdin jitqarrbu s-sistemi differenti li l-Istati Membri għandhom bħalissa.

Għalhekk, skond l-abbozz tad-direttiva, l-Istati Membri għandhom joħorġu deċiżjoni tar-ritorn volontarju għal kull ċittadin ta' pajjiż terz li jkun qiegħed illegalment fit-territorju tagħhom.

L-Istati Membri għandhom joħorġu ordni ta' tkeċċija għal ċittadin ta' pajjiż terz li jkun suġġett għal deċiżjoni tar-ritorn jekk ikun hemm riskju li dan jinħeba jew jekk l-obbligu biex jirritorna ma jkunx ġie segwit.

L-abbozz tad-direttiva jħeġġeġ il-prinċipju ta' tluq volontarju.

Dan ifisser li d-deċiżjoni għar-ritorn tkun tipprovdi għal perjodu ta' żmien (mhux iktar minn 4 ġimgħat) li matulu l-persuna kkonċerta jkollha ċans titlaq mill-pajjiż fuq bażi volontarja.

Waqt li l-Kumitat għal-Libertajiet Ċivili kien saħaq li dan il-perjodu għandu jkun ta' "mill-inqas" 4 ġimgħat, it-test ta' kompromess ta' l-4 ta' Ġunju jgħid li d-deċiżjoni għar-ritorn għandha tipprovdi bejn sebat ijiem u tletin ġurnata ċans sabiex il-persuna kkonċernata titlaq minn jeddha.

Barra minn hekk, l-Istati Membri għandhom itawlu dan il-perjodu ta' tluq volontarju skond il-bżonn - meta, per eżempju ikun hemm rabtiet familjari, soċjali jew tfal li jmorru l-iskola.

Projbizzjoni ta' dħul mill-ġdid

Il-proposta tal-Kummissjoni tgħid ukoll li jekk tinħareġ ordni ta' tkeċċija, din "għandha tinkludi" projbizzjoni ta' dħul mill-ġdid li tkun valida madwar l-UE kollha.

Din il-projbizzjoni ta' dħul mill-ġdid m'għandhiex tkun valida għal iktar minn 5 snin, ħlief fil-każ li l-persuna kkonċernata tkun ta' "theddida serja għall-politika pubblika jew is-sigurta' pubblika."

Ir-rapport adottat mill-Kumitat għal-Libertajiet Ċivili jgħid li l-ordni ta' tkeċċija tkun "tista' tinkludi" projbizzjoni ta' dħul mill-ġdid u li din tista' tkun valida għal aktar minn 5 snin f'każ li l-persuna tkun ta' "theddida ppruvata għall-ordni pubblika, għas-sigurta' pubblika jew għas-sigurta' nazzjonali."

Skond it-test ta' kompromess ta' l-4 ta' Ġunju, id-deċiżjoni għar-ritorn għandha tinkludi projbizzjoni ta' dħul mill-ġdid għall-istess perjodu ta' żmien, f'każ li ma jingħatax perjodu ta' tluq volontarju jew jekk id-deċiżjoni għar-ritorn ma tkunx ġiet obduta.

F'każijiet oħra, l-Istati Membri jistgħu jiddeċiedu huma għandhomx jinkludu projbizzjoni ta' dħul mill-ġdid fid-deċiżjoni għar-ritorn.

L-Istati Membri jistgħu wkoll jissospendu projbizzjoni ta' dħul mill-ġdid, per eżempju f'każ ta' raġunijiet umanitarji.

It-tul tal-perjodu ta' kustodja temporanja

Sakemm ikunu qegħdin jittieħdu deċiżjonijiet individwali fuq kull każ ta' tkeċċija, u waqt li jkunu qegħdin jitħejjew l-arranġamenti għat-tkeċċija, il-persuni kkonċernati jistgħu jinżammu mill-awtoritajiet ġewwa "faċilitajiet ta' kustodja temporanja".

Fil-proposta tagħha, il-Kummissjoni qalet li l-awtoritajiet jistgħu jżommu lil dawn iċ-ċittadini ta' pajjiżi terzi f'kustodja temporanja għal perjodu mhux itwal minn sitt xhur.

Barra minn hekk, il-kustodja temporanja għandha tintuża biss fejn ikun hemm riskju "li individwu jinħeba u fejn ma jkunx biżżejjed li jkunu applikati miżuri li jirrikjedu anqas forza."

L-abbozz tad-direttiva fih ukoll dispożizzjonijiet li jiggarantixxu sett minimu ta' salvagwardji għal mod kif issir il-kustodja temporanja, l-għaqda tal-familja, kif ukoll tnaqqis fil-miżuri li jinkludu l-forza.

F'Settembru li għadda, il-Kumitat għal-Libertajiet Ċivili ddeċieda li l-perjodu massimu ta' kustodja temporanja għandu jkun ta' tliet xhur - wara dan il-perjodu, "il-kustodja temporanja ma tibqax tkun iġġustifikata."

Fl-istess ħin, il-Kumitat ried li l-awtoritajiet ta' l-Istati Membri jkunu jistgħu jqassru dan il-perjodu jew itawluh għal mhux iktar minn 18-il xahar.

Dan jista' jsir "f'każijiet li fihom minkejja l-isforzi raġonevoli kollha, l-operazzjoni ta' tkeċċija x'aktarx tkun se ddum iktar minħabba nuqqas ta' koperazzjoni minn naħa taċ-ċittadin tal-pajjiż terz ikkonċernat jew minħabba dewmien biex tinkiseb id-dokumentazzjoni neċessarja minn pajjiżi terzi jew jekk il-persuna kkonċernata tirrappreżenta theddida ppruvata għall-ordni pubblika, għas-sigurta' pubblika u għas-sigurta' nazzjonali."

It-test ta' kompromess ta' l-4 ta' Ġunju jgħid li l-perjodu ta' detenzjoni applikat mill-Istati Membri m'għandux ikun itwal minn sitt xhur.

It-test jenfasizza li dan il-perjodu ta' detenzjoni għandu jkun qasir kemm jista' jkun sakemm ikunu qegħdin isiru l-arranġamenti tat-tkeċċija.

F'każijiet speċjali, per eżempju jekk il-proċedura ta' tkeċċija tkun tidher li ser tieħu iktar żmien minħabba nuqqas ta' koperazzjoni mill-persuna kkonċernata jew mill-pajjiż ta' oriġini, dan il-perjodu jista' jittawwal bi 12-il xahar ieħor.

F'ċerti Stati Membri, dan il-perjodu ta' detenzjoni huwa llimitat.

Skond il-liġi ta' Malta, l-immigranti llegali ma jistgħux jinżammu ġewwa ċentri magħluqa għal aktar minn 18-il xahar.

Drittijiet ta' l-immigranti li jkunu fil-pajjiż illegalment

Il-proposta tal-Kummissjoni tgħid ukoll li l-Istati Membri għandhom jieħdu f'kunsiderazzjoni r-relazzjonijiet familjari taċ-ċittadin tal-pajjiż terz, kif ukoll l-aħjar interessi tat-tfal.

Ir-rapport tal-Kumitat għal-Libertajiet Ċivili jsaħħaħ dawn il-prinċipji billi jistabilixxi li familji akkumpanjati minn minorenni m'għandhomx ikunu suġġetti għal kwalunkwe miżura ta' priġunerija.

Dwar l-interessi tat-tfal, il-Kumitat saħaq li dawn għandhom jiġu mħarsa minn dipartiment tas-servizzi soċjali u li l-minorenni mhux akkumpanjati m'għandhomx jitkeċċew jew jinżammu f'detenzjoni.

Barra minn hekk, il-Kumitat ħass li l-Istati Membri għandhom jagħtu awtorizzazzjoni ta' residenza lil persuni li jkunu qegħdin ibatu minn marda serja sabiex ikollhom aċċess adegwat għall-kura tas-saħħa.

Il-Kumitat saħaq ukoll li għandu jkun imħares il-prinċipju ta' non-refoulement , li jfisser persuni bi status ta' refuġjat ma jistgħux jintbagħtu lura lejn pajjiżhom jekk ikun hemm riskju għal ħajjithom jew għal-libertajiet tagħhom.

It-test miftiehem fl-4 ta' Ġunju jaqbel li l-Istati Membri jridu jieħdu f'kunsiderazzjoni l-aħjar interessi tat-tfal, il-ħajja tal-familja, is-saħħa ta' persuni vulnerabbli u r-rispett tal-prinċipju tan- non-refoulement .

Dan it-test jgħid ukoll li minorenni mhux akkumpanjati u familji b'minorenni jistgħu jinżammu f'detenzjoni biss jekk ma jkun hemm l-ebda soluzzjoni oħra u dan għandu jsir għall-iqsar żmien possibbli.

Barra minn hekk, qabel jitkeċċew xi minorenni mhux akkumpanjati, l-awtoritajiet ta' l-Istat Membru kkonċernat għandu jiżgura li dawn ser jirritornaw għand membru tal-familja jew imorru f'faċilitajiet ta' riċezzjoni adegwati.

Għajnuna legali

Il-kwistjoni ta' l-għoti ta' għajnuna legali kienet dik li qajmet l-iktar kontroversja tul in-negozjati.

Waqt li l-proposta tal-Kummissjoni kienet tgħid li l-għoti ta' għajnuna legali lill-immigranti llegali li ma jkollhomx riżorsi għandu jkun mandatorju, il-Kunsill kien qiegħed jikkunsidra l-piż finanzjarju fuq l-Istati Membri.

Għalhekk il-Kunsill ried li l-għoti ta' għajnuna legali ma tkunx obbligatorja.

Il-test ta' kompromess miftiehem fl-4 ta' Ġunju jgħid li l-għoti ta' għajnuna legali għandu jkun mandatorju iżda fi qbil mal-leġislazzjoni nazzjonali rilevanti jew regoli nazzjonali dwar l-għajnuna legali, kif ukoll mad-direttiva ta' proċedura ta' l-2005 dwar l-għajnuna għal min jitlob l-ażil.

Il-Fond għar-Ritorn tal-Komunita', stabbilit għal perjodu 1008-2013 b'baġit ta' 676 miljun ewro, jista' jintuża biex jiffinanzja l-għajnuna legali.

Ladarba d-direttiva tkun adottata, l-Istati Membri ser ikollhom 24 xahar ċans biex jimplimentawha u 36 xahar biex jimplimentaw il-klawżola dwar l-għajnuna legali.

Rapporteur Renate WEBER ALDE RO A6-0339/2008 Standards u proċeduri komuni għar-ritorn ta' ċittadini minn pajjiżi terzi li jinsabu fil-pajjiż b'mod illegali Proċedura: Kodeċiżjoni 17.06.08 Sfond

-//EP//TEXT IM-PRESS 20080603BRI30699 FULL-TEXT DOC XML V0//MT

Ġustizzja u Intern

L-iskambju ta' informazzjoni estratta minn rekords kriminali

Il-Kumitat għal-Libertajiet Ċivili jaqbel mal-Kummissjoni li persuni ħatja ta' xi att kriminali u pprojbiti milli jagħmlu ċerti attivitajiet professjonali, m'għandhomx ikunu jistgħu jagħmlu l-istess tip ta' xogħol fi Stat Membru ieħor ta' l-Unjoni Ewropea.

Fil-fatt il-Kumitat jaqbel mal-proposta għal sistema ta' skambju ta' dejta tar-rekords kriminali iżda jixtieq li jkun hemm regoli iktar stretti dwar il-mod kif din l-informazzjoni tista' tiġi wżata.

Ir-rapport imħejji minn Agustin Díaz de Mera (EPP-ED, ES) dwar il-proposta għal Deċiżjoni tal-Kunsill dwar l-organizzazzjoni u l-kontenut ta' l-iskambju ta' informazzjoni estratta minn rekords kriminali bejn l-Istati Membri ser jiġi kkunsidrat matul is-seduta plenarja li jmiss fi ħdan il-proċedura ta' konsultazzjoni.

Meta d-Deċiżjoni tkun adottata, għandu jkun evitat li, per eżempju, pedofili kkundannati fi Stat Membru ta' l-Unjoni Ewropea, imorru jaħdmu fis-settur tal-kura tat-tfal fi Stat Membru ieħor.

Barra minn hekk, jekk persuna minn Stat Membru wieħed tingħata kundanna kriminali fi Stat Membru ieħor, dan ta' l-aħħar ser ikollu jibgħat ċerta dejta mir-rekord kriminali tal-persuna kkonċernata lill-Istat Membri ta' oriġini tagħha.

Kull Stat Membru ser ikollu jaħtar awtorita' biex iżżomm id-dejta mir-rekords kriminali.

Din id-dejta għandha tiġi aġġornata b'mod sistematiku sabiex tkun tista' tiġi kkonsultata minn kwalunkwe awtorita' ġudizzjarja li titlob li tagħmel dan.

Skond il-Kumitat, irid jiġi żgurat li d-dejta fir-rekords kriminali tkun faċli li tinftiehem u tintuża kif suppost.

Dan jista' jsir billi jinġabru flimkien it-tipi varji ta' kundanni: pereżempju, kundanni għal reati kontra l-proprjeta', kundanni għal reati kontra persuni oħra, u b'mod speċjali kundanni għal reati sesswali.

Dan l-ikklassifikar skond it-tip ta' kundanni għandu jiżgura li l-persuni kkundannati għal reati sesswali jiġu immedjatament identifikati.

Il-Membri fil-Kumitat jixtiequ wkoll li l-awtoritajiet nazzjonali jiġu meħtieġa li jipprovdu informazzjoni dwar skwalifiki li jirriżultaw minn kundanna kriminali - fil-proposta tal-Kummissjoni, dan l-għoti ta' informazzjoni mhuwiex obbligatorja.

Mill-banda l-oħra, il-Kumitat huwa tal-fehma li l-ipproċessar ta' dejta personali, "li tiżvela l-oriġini razzjali jew etnika, il-fehmiet politiċi, it-twemmin reliġjuż jew filosofiku jew l-adeżjoni ma' partit jew ma' trejdjunjin u ta' dejta li tikkonċerna s-saħħa jew il-ħajja sesswali għandu jkun ipprojbit," ħlief f'ċerti każijiet bħal meta tingħata l-awtorizzazzjoni minn awtorita' ġudizzjarja kompetenti.

Rapporteur Agustín DÍAZ DE MERA GARCÍA CONSUEGRA EPP-ED ES A6-0207/2008 Skambji ta' informazzjoni bejn l-Istati Membri, miġbura mir-reġistru kriminali Proċedura: Konsultazzjoni 17.06.08

Kunsill Ewropew

Kunsill Ewropew - tħejjija u preżentazzjoni tar-riżultati

Nhar l-Erbgħa 18 ta' Ġunju, il-Kunsill u l-Kummissjoni ser jagħmlu stqarrija dwar it-tħejjijiet għal-laqgħa għolja tal-Kunsill Ewropew li ser issir fi Brussell fid-19 u l-20 ta' Ġunju.

Il-Presidenza Slovena hija wkoll mistennija tirrapporta lura lill-Parlament wara l-laqgħa tal-Kunsill Ewropew.

Il-Kunsill Ewropew mistenni jiddiskuti dawn il-kwistjonijiet: it-Trattat ta' Liżbona; iż-żona ta' liberta', sigurta' u ġustizzja; l-implikazzjonijiet taż-żieda fil-prezzijiet ta' l-ikel; l-Istrateġija ta' Liżbona; il-Balkani tal-Punent; u r-relazzjonijiet esterni.

Seduta Straordinarja 24 ta' Ġunju

Nhar it-Tlieta 24 ta' Ġunju ser issir seduta straordinarja fil-bini tal-Parlament Ewropew fi Brussell sabiex il-Presidenza Slovena u l-Kummissjoni jkunu jistgħu jippreżentaw ir-riżultati tal-Kunsill Ewropew.

Proċedura: Stqarriji tal-Kummissjoni u tal-Kunsill 18.06.08 Websajt tal-Presidenza Slovena Aġenda tal-Kunsill Ewropew

-//EP//TEXT IM-PRESS 20080603BRI30699 FULL-TEXT DOC XML V0//MT

Sena għad-Djalogu Interkulturali: seduta formali ma' Asma Jahangir

Asma Jahangir, ir-Rapporteur Speċjali tan-Nazzjonijiet Uniti dwar il-liberta' tar-reliġjon u tat-twemmin, ser tindirizza lill-Membri tal-Parlament Ewropew matul seduta formali nhar l-Erbgħa 18 ta' Ġunju f'nofsinhar, fil-qafas tas-Sena Ewropea għad-Djalogu Interkulturali.

Ir- Rapporteur Speċjali dwar il-liberta' tar-reliġjon u tat-twemmin huwa espert indipendenti maħtur mill-Kunsill għad-Drittijiet tal-Bniedem tan-Nazzjonijiet Uniti.

Il-mandat tar- Rapporteur Speċjali huwa li jidentifika ostakoli eżistenti jew emerġenti għall-eżerċizzju tad-dritt tal-liberta' tar-reliġjon u tat-twemmin u li jippreżenta rakkomandazzjonijiet dwar kif jitneħħew dawn l-ostakoli.

Għalhekk il-Parlament Ewropew qiegħed jistieden numru ta' personalitajiet minn sfondi kulturali differenti biex jindirizzaw lill-Kamra matul seduta formali.

Proċedura: Seduta Formali 18.06.08 Rapporteur Speċjali dwar il-liberta' tar-reliġjon u tat-twemmin

Relazzjonijiet esterni

Tħejjijiet għal-laqgħa għolja bejn l-UE u r-Russja

Il-Kunsill u l-Kummissjoni ser jagħmlu stqarrija dwar it-tħejjijiet għas-summit bejn l-Unjoni Ewropea u r-Russja, li ser isir fis-26 u s-27 ta' Ġunju fir-reġjun ta' Khanty-Mansiisk, fir-Russja.

Il-Parlament Ewropew huwa mistenni jadotta riżoluzzjoni dwar din il-kwistjoni wara d-dibattitu.

Dawn is- summits isiru darbtejn fis-sena, darba fir-Russja u darba fl-Istat Membru li jkollu l-Presidenza ta' l-Unjoni Ewropea.

Proċedura: Stqarrijiet tal-Kummissjoni u tal-Kunsill 18.06.08

L-introduzzjoni ta' l-ewro fis-Slovakkja

Il-Kumitat għall-Affarijiet Ekonomiċi u Monetarji ser iressaq rapport li japprova l-introduzzjoni tal-munita ta' l-ewro fis-Slovakkja mill-1 ta' Jannar 2009.

Dan ir-rapport, li jaqbel mal-konklużjonijiet tal-Kummissjoni li s-Slovakkja tissodisfa l-hekk imsejħa kriterji ta' Maastricht biex tintroduċi l-ewro, jenfasizza li l-pajjiż irid ikompli bl-isforzi tiegħu sabiex iżomm ir-rata ta' inflazzjoni f'livell baxx, waqt li jibqa' għaddej bir-riformi strutturali ta' l-ekonomija tiegħu.

Permezz ta' dan ir-rapport imħejji minn David CASA (EPP-ED, MT) mhux biss japprova l-introduzzjoni ta' l-ewro fis-Slovakkja, iżda jfakkar ukoll fil-ħtieġa li jsiru kampanji ta' informazzjoni għall-pubbliku li jispjegaw il-benefiċċji tal-munita unika u li jittieħdu l-passi neċessarji biex matul il-perjodu tal-bidla, iż-żieda fil-prezzijiet tinżamm baxxa kemm jista' jkun.

Il-Kumitat huwa tal-fehma li għandu jiġi stabbilit osservatorju li jiċċekkja l-prezzijiet ta' għażla ta' prodotti bażiċi ħalli tiġi miġġielda l-perċezzjoni falsa taż-żieda fil-prezzijiet.

L-inflazzjoni u r-riformi strutturali

Il-Kumitat jinnota wkoll li l-Bank Ċentrali Ewropew identifika r-riskji involuti mas-sostenibilita' tar-rata ta' inflazzjoni baxxa li nkisbet mis-Sovakkja u għalhekk iħeġġeġ li ssir iktar konsolidazzjoni fiskali.

Barra minn hekk, l-imsieħba soċjali huma mitluba jiżguraw li ż-żieda fil-pagi tkun taqbel maż-żieda fil-produzzjoni sabiex tinżamm inflazzjoni baxxa.

Il-Membri fil-Kumitat qegħdin jagħmlu appell biex ir-riformi tas-swieq tax-xogħol, tas-servizzi u tal-prodotti jkomplu għaddejjin.

Hhuma tal-fehma li l-gvern tas-Slovakkja għandu jiżgura l-kompetizzjoni, b'mod speċjali f'setturi sensittivi bħal dak ta' l-enerġija.

Ir-rapport kif adottat fi ħdan il-Kumitat għall-Affarijiet Ekonomiċi u Monetarji, għandu jitressaq quddiem il-plenarja għall-votazzjoni finali fid-19 ta' Ġunju fi Straburgu.

B'hekk il-Parlament Ewropew jadotta l-pożizzjoni formali tiegħu fir-rigward ta' l-introduzzjoni ta' l-ewro fis-Slovakkja.

Wara jkun imiss li l-Kunsill Ewropew jieħu deċiżjoni politika dwar is-sħubija tas-Slovakkja fiż-żona ta' l-ewro.

Is-Slovakkja ser tkun ir-raba' pajjiż mit-tnax il-Stat Membru l-ġdid li tingħaqad maż-żona ta' l-ewro.

Is-Slovenja, li hija l-ewwel Stat Membru ġdid li għandha l-Presidenza ta' l-Unjoni Ewropea, kienet ukoll l-ewwel li introduċiet il-munita ta' l-ewro fl-2007.

Malta u Ċipru bdew jużaw l-ewro fit-territorji tagħhom mill-bidu ta' din is-sena.

Rapporteur David CASA EPP-ED MT A6-0231/2008 L-adozzjoni mis-Slovakkja tal-munita unika fl-1 ta' Jannar 2009 Proċedura: Konsultazzjoni 19.06.08 Artiklu: L-introduzzjoni ta' l-ewro fis-Slovakkja: il-ħidma ta' MPE Malti

-//EP//TEXT IM-PRESS 20080603BRI30699 FULL-TEXT DOC XML V0//MT

Il-kriżi tas-settur tas-sajd b'konsegwenza taż-żieda fil-prezz tad-diżil

Peress li l-prezz tal-karburant ogħla tant, ħafna sajjieda u intrapriżi ġew sfurzati li jwaqqfu l-attivitajiet tagħhom - ħaġa li timplika konsegwenzi ekonomiċi u soċjali gravi ħafna fi ħdan l-Unjoni Ewropea.

Għalkemm għadu mhuwiex ikkonfermat, huwa probabbli li l-Kumitat għas-Sajd jagħmel mistoqsija orali lill-Kummissjoni dwar il-kriżi tas-settur tas-sajd b'konsegwenza taż-żieda fil-prezz tad-diżil.

Il-Parlament huwa wkoll mistenni jadotta riżoluzzjoni dwar din il-kwistjoni.

Fit-test tal-mistoqsija orali jfakkar li mill-2004 'l hawn, il-prezz taż-żejt immultiplika ruħu b'erbgħa.

Matul ix-xahar ta' Mejju ta' din is-sena, il-prezz tal-karburant ogħla tant li qajjem kriżi serja fis-settur tas-sajd.

Minħabba din is-sitwazzjoni, ħafna sajjieda u intrapriżi ġew sfurzati li jwaqqfu l-attivitajiet tagħhom - ħaġa li timplika konsegwenzi ekonomiċi u soċjali gravi ħafna fi ħdan l-Unjoni Ewropea.

Il-Kumitat isostni li ħafna ħaddiema tal-baħar jinsabu "f'sitwazzjoni ta' disperazzjoni li teżiġi l-adozzjoni ta' miżuri urġenti u ta' arranġamenti effikaċi sabiex tiġi ffaċċjata sitwazzjoni ta' urġenza."

Peress li d-dispożizzjonijiet attwali, b'mod partikulari dawk li jikkonċernaw l-għajnuniet de minimis , "jidhru b'mod partikulari insuffiċjenti biex jiżguraw il-ħarsien tas-settur tas-sajd Komunitarju," il-Kumitat huwa tal-fehma li għandhom jittieħdu miżuri sabiex jgħinu lil dan is-settur "ta' importanza vitali għall-Unjoni Ewropea."

Għalhekk il-Kumitat għas-Sajd jsaqsi lill-Kummissjoni x'miżuri u arranġamenti ta' urġenza kif ukoll miżuri għaż-żmien twil biħsiebha tadotta bħala għajnuna lis-settur tas-sajd biex jiffaċċja ż-żieda kostanti fil-prezz tad-diżil.

Philippe MORILLON ALDE FR Proċedura: Mistoqsija Orali Mistoqsija Orali

Istituzzjonijiet

Approvazzjoni tal-Kummissarji nnominati Tajani u Barrot

Nhar it-Tlieta, il-Parlament Ewropew huwa mistenni japprova b'mod formali n-nomina tal-Kummissarju mill-Italja Antonio Tajani, li ġie assenjat l-portafoll dwar it-Trasport.

Barra minn hekk, il-Parlament għandu wkoll japprova l-bidla fil-portafoll tal-Viċi President tal-Kummissjoni Jacques Barrot, biex jiġi allokat dak għal-Ġustizzja, il-Liberta' u s-Sigurta'.

Il-ġurnata ta' qabel ser isiru s-seduti ta' smigħ ta' dawn il-Kummissarji.

Fuq bażi tar-riżultat ta' dawn is-seduti ta' smigħ, il-Parlament jgħaddi għal votazzjoni formali fil-plenarja.

Wara l-ħatra tiegħu bħala Ministru għall-Affarijiet Barranin għall-Italja, is-Sur Franco Frattini ppreżenta r-riżenja tiegħu bħala Viċi President tal-Kummissjoni Ewropea responsabbli għall-Ġustizzja, il-Liberta' u s-Sigurta'.

Il-President tal-Kummissjoni Ewropea, is-Sur José Manuel Barroso ddeċieda li jagħti l-portafoll tiegħu lill-Viċi President Jacques Barrot li qabel kien responsabbli għat-Trasport.

Il-Gvern Taljan ħabbar l-intenzjoni tiegħu li jinnomina lis-Sur Antonio Tajani bħala l-Kummissarju ġdid u l-President tal-Kummissjoni Ewropea esprima x-xewqa tiegħu li jagħti l-portafoll tat-Trasport lilu.

Il-Kunsill ta' l-Unjoni Ewropea ddeċieda permezz ta' proċedura bil-miktub li jappoġġja lis-Sur Tajani bħala Membru tal-Kummissjoni Ewropea mid-9 ta' Mejju 2008 sa tmiem il-mandat preżenti tal-Kummissjoni fil-31 ta' Ottubru 2009.

Votazzjoni: 17.06.08 Smigħ tal-Kummissarji nnominati

-//EP//TEXT IM-PRESS 20080603BRI30699 FULL-TEXT DOC XML V0//MT

Istituzzjonijiet

Abbozz ta' l-aġenda tas-seduta plenarja / Ara l-plenarja online

L-abbozz ta' l-aġenda għal din is-seduta plenarja tinsab fil-link hawn taħt.

Is-seduti plenarji jintwerew fuq is-sit tal-Parlament Ewropew fit-23 lingwa uffiċjali ta' l-Unjoni.

Tista' wkoll tara seduti li saru qabel.

Aġenda Ara seduti li saru qabel EP Live


dwar il-futur tas-settur tan-nagħaġ/ħaruf u mogħoż fl-Ewropa

Kumitat għall-Agrikoltura u l-Iżvilupp Rurali

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra l-istudju li huwa wettaq, bit-titolu "il-futur tas-settur tan-nagħaġ/ħaruf u mogħoż fl-Ewropa",

– wara li kkunsidra r-riżoluzzjoni tiegħu tat-13 ta' Diċembru 2007 dwar il-proposta tar-regolament tal-Kunsill li timmodifika r-regolament (KE) Nru 21/2004 dwar id-data ta' introduzzjoni ta' l-identifikazzjoni elettronika ta' annimali ta' l-ispeċi tan-nagħaġ u l-mogħoż

Testi adottati ta' din id-data, P6_TA(2007)0619 . ,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Agrikoltura u l-Iżvilupp Rurali ( A6-0196/2008 ),

A. billi s-setturi tan-nagħaġ u l-mogħoż fl-UE jirrapreżentaw intrapriżi agrikoli tradizzjonali importanti, li jappoġġjaw l-għajxien ta' eluf ta' produtturi, u li jipprovdu prodotti ta' kwalità għolja ħafna, karatterizzati b'karatteristiċi speċifiċi, kif ukoll il-prodotti ġejjin minnhom, b'hekk tkun enfasizzata l-kontribuzzjoni soċjoekonomika tagħhom f'zoni rurali fl-UE,

B. billi t-trobbija tan-nagħaġ u l-mogħoż, tinkludi t-trobbija ta' razez tradizzjonali, għandha rwol ambjentali essenzjali li tinkludi b'mod partikulari ż-żamma naturali ta' zoni inqas fertili u l-preservazzjoni ta' ekosistemi sensittivi; li z-zoni naturali, bħal Dehesa, kienu preservati tul is-sekli grazzi għat-trobbija tan-nagħaġ u tal-mogħoż; minbarra dan, minħabba l-użanzi alimentari tagħhom, li fihom id-daqs huwa importanti, in-nagħaġ u l-mogħoż jippreservaw il-bijodiversità tal-flora, jipproteġu l-fawna selvaġġa u jnaddfu l-ispazji naturali minn sustanza veġetali xotta li, fil-pajjiżi tal-Mediterran dan huwa essenzjali għall-prevenzjoni tal-ħruq,

C. billi s-setturi tan-nagħaġ u tal-mogħoż Ewropej, li jikkonċentraw fir-reġjuni l-inqas vantaġġati, urew tnaqqis kritiku fil-produzzjoni tagħhom u qed isofru minn esodu tal-produtturi u nuqqas totali ta' attrazzjoni għall-ragħaja żgħażagħ tan-nagħaġ u l-mogħoż,

D. billi t-tifrix tal-marda ta' l-ilsien ikħal li bħalissa qed tinfirex fl-Ewropa hija serja minħabba t-tul ta' żmien tagħha, it-tifrix tagħha, tifrix ta' serotipi differenti tal-marda fiz-zoni li s'issa kienu ħielsa minnha u l-konsegwenzi soċjoekonomiċi gravi ġejjin mil-limitazzjonijiet fuq il-moviment ta' l-annimali u l-kummerċ,

E. billi s-setturi tan-nagħaġ u tal-mogħoż fl-UE huma karatterizzati bi dħul baxx għal produttur, produzzjoni domestika li qed tonqos u tnaqqis fil-konsum, fuq kollox fost iż-żgħażagħ, u huma esposti għal żieda fil-kompetizzjoni tas-suq internazzjonali miżjuda fis-suq intern,

F. billi ż-żieda fil-prezz ta' l-ikel għall-annimali u, b'mod aktar ġenerali, id-dħul agrikolu jhedded b'mod partikulari s-settur tat-trobbija tan-nagħaġ u tal-mogħoż biż-żieda fl-ispejjeż u bl-eżerċitar ta' pressjoni supplimentari fuq dan is-settur, li diġà jinsab f'sitwazzjoni kritika f'termini tal-kompetittività,

G. billi s-sitwazzjoni attwali kif ukoll l-evoluzzjoni prevista tad-domanda mondjali u tal-prezzijiet tal-prodotti agrikoli u tal-prodotti alimentari jimponu lill-Unjoni li tevita kemm jista' jkun li tiddependi fuq prodotti tat-trobbija u ta' ikel għall-annimali impurtati u tiżgura bilanċ aħjar ta' dawn il-prodotti, b'mod partikulari għall-prodotti tradizzjonali u tipproteġi t-trobbija tan-nagħaġ u tal-mogħoż li għalihom is-suq Ewropew kien awtosuffiċjenti,

H. billi l-iskala ta' produzzjoni tan-nagħaġ u tal-mogħoż tat-Tramuntana u tan-Nofsinhar ta' l-Ewropa hija differenti b'mod konsiderevoli,

I. billi l-qobla tan-nagħaġ, esposti minn dejjem għal ħafna mard magħruf, huma wkoll milquta b'mod partikulari minn ċertu mard ġdid, bħal marda ta' l-ilsien ikħal,

J. billi s-settur tal-ħaruf fl-Unjoni ma għandux aċċess li jagħmel sens għal fondi Ewropej għall-promozzjoni tal-prodotti agrikoli u huwa fi ħtieġa ta' kampanja promozzjonali sostnuta biex tiżviluppa l-preferenzi tal-konsumaturi,

K. billi l-kontroll tas-saħħa tal-Politika Agrikola Komuni (CAP) li jmiss jipprovdi l-opportunità li jkunu indirizzati l-istrumenti ta' politika relevanti u l-appoġġ tal-CAP għas-setturi tal-mogħoż u tan-nagħaġ,

Jagħraf il-ħtieġa urġenti għal azzjoni li trid tittieħed mill-Kummissjoni u mill-Kunsill tal-Ministri ta' l-Agrikoltura biex ikun żgurat futur bi qligħ u sostenibbli għal produzzjoni tal-laħam tan-nagħaġ u tal-mogħoż fl-UE, biex ikun inkoraġġut il-konsum ta' prodotti bħal dawn għal darb'oħra, biex jinżammu u jkunu atratti bdiewa żgħażagħ tan-nagħaġ u tal-mogħoż lejn is-settur, u jappoġġja ż-żamma ta' dawn l-intrapriżi tradizzjonali u li ma jagħmlux ħsara lill-ambjent bir-rwol tagħhom li jipprovdu s-suq tal-Komunità u li jipprovdu bażi ta' provvista lill-Komunità ta' prodotti tat-trobbija tan-nagħaġ u tal-mogħoż;

2. jinnota l-intenzjoni tal-Kummissjoni li tirrevedi strumenti ta' politika tagħha fejn intwera li l-effetti negattivi kellhom impatt; jilqa' aktar referenza għal din il-kwistjoni speċifika fil-kuntest tal-komunikazzjoni tal-Kummissjoni Ewropea pubblikata reċentement bit-titolu "Preparazzjoni għall-'Kontroll tas-Saħħa' tar-riforma tal-CAP ( COM(2007)0722 );

3. ifakkar lill-Kummissjoni u lill-Kunsill tal-Ministri ta' l-Agrikoltura biex jallokaw b'urġenza sħiħa appoġġ finanzjarju supplimentari għal produtturi Ewropej tal-laħam tan-nagħaġ u tal-mogħoż bil-ħsieb li huma jkunu jistgħu jiżviluppaw produzzjoni dinamika tan-nagħaġ u tal-mogħoż, awtosuffiċjenti, gwidata mis-suq u orjentata lejn il-konsumatur fi ħdan l-Unjoni; ifakkar mill-ġdid lill-Kummissjoni u lill-Kunsill tal-Ministri ta' l-Agrikoltura biex iqisu l-futur ta' dawn is-setturi fil-qafas tal-kontroll tas-saħħa tal-CAP, permezz ta' l-implimentazzjoni ta' miżuri differenti li joffru lill-Istati Membri, mingħajr ma tkun traskurata l-ħtieġa li jkun evitat kull tagħwiġ fil-kompetizzjoni fis-suq intern, ċerta flessibilità fl-għażla tal-possibilitajiet ta' finanzjar li ġejjin:

· Introduzzjoni ta' pjan ambjentali ġdid tat-trobbija tan-nagħaġ kull ras li jkun a) finanzjat direttament bi krediti komunitarji jew b) kofinanzjat mill-Unjoni u mill-gvernijiet nazzjonali, bil-għan li jitwaqqaf in-nuqqas tal-produzzjoni; finanzjament bħal dan għandu jkun magħqud ma' vantaġġi ambjentali assoċjati mal-produzzjoni tan-nagħaġ, kif ukoll mal-progress imwettaq fir-rigward tal-kwalità u tat-teknika taz-zoni ta' produzzjoni,

· analiżi tad-disponibilità u l-użu ta' fondi mhux użati skond il-pilastru 2 tal-Politika Agrikola Komuni, bil-ħsieb li dan l-appoġġ ikun dirett mill-ġdid għas-setturi tan-nagħaġ u tal-mogħoż,

· modifika ta' l-Artikolu 69 emendat tar-Regolament tal-Kunsill (KE) Nru 1782/2003 tad-29 ta' Settembru 2003 li jistabbilixxi regoli komuni għal skemi ta' appoġġ dirett skond il-politika agrikola komuni u li jistabilixxi ċertu skemi ta' appoġġ għall-bdiewa u jemenda Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 and (KE) Nru 2529/2001, fil-qafas tal-kontroll tas-saħħa tal-CAP bil-ħsieb li l-Istati Membri jkunu jistgħu jallokaw 12% tal-pagamenti nazzjonali tagħhom għall-miżuri ta' appoġġ setturi f'diffikultà u għaż-żamma ta' l-attività agrikola fiz-zoni inqas vantaġġati,

· inklużjoni tal-miżuri għall-produtturi tan-nagħaġ u tal-mogħoż fi ħdan l-isfidi ġodda li jippreżenta l-kontroll tas-saħħa tal-CAP fil-qafas tat-tieni pilastru, li għalihom se jkun possibbli li jiżdiedu l-fondi ġejjin mill-modulazzjoni;

4. jistieden lill-Kummissjoni biex tintroduċi krediti ta' pagament supplimentari għat-trobbija tradizzjonali u reġjonali rari tan-nagħaġ u tal-mogħoż, bil-ħsieb li tinżamm id-diversità bijoloġika fl-agrikoltura u n-nagħaġ f'ċerti reġjuni sensittivi,

5. jistieden lill-Kummissjoni, fil-qafas tal-proċess ta' simplifikazzjoni fir-reviżjoni tal-kontroll tas-saħħa tal-CAP, biex tippermetti avviż ta' 14-il ġurnata lil bdiewa ta' bhejjem għal spezzjonijiet ta' karatteristika ta' konformità ambjentali in situ fil-farm stess;

6. jinnota li l-perċentaġġ tal-prezz bl-imnut akkwistat mill-produtturi tal-laħam tan-nagħaġ mhux biżżejjed u jiġbed l-attenzjoni għad-dikjarazzjoni bil-miktub tiegħu għall-ħtieġa li ssir inkjesta dwar l-abbuż tas-setgħa ta' supermarkets kbar stabbiliti fi ħdan l-Unjoni Ewropea u biex tkun rimedjata s-sitwazzjoni

P6_TA(2008)0054 . ; jifraħ bil-fatt li l-Kummissjoni ħolqot grupp ta' livell għoli dwar il-kompetittività ta' l-industrija agroalimentari maħtur biex janalizza s-sitwazzjoni fir-rigward tal-poter tas-suq fid-distribuzzjoni, u jistenna li r-rappreżentanti tal-Parlament ikunu assoċjati b'mod sħiħ ma' dan ix-xogħol;

7. jinnota li l-perċentaġġ tal-prezz tal-bejgħ bl-imnut akkwistat mill-produtturi fuq il-laħam tan-nagħaġ mhux biżżejjed u jitlob lill-Kummissjoni biex tinvestiga dwar il-katina ta' provvista ta' laħam tan-nagħaġ u tal-mogħoż bil-ħsieb li tiggarantixxi li l-bdiewa jirċievu ammont ġust fis-suq;

8. jistieden lill-Kummissjoni biex tiffavorixxi t-twaqqif ta' kundizzjonijiet ta' bejgħ diretti mill-produtturi u mill-assoċjazzjonijiet ta' produtturi, bil-ħsieb li tillimita ż-żidiet artifiċjali tal-prezz;

9. jistieden lill-Kummissjoni u lill-Kunsill tal-Ministri ta' l-Agrikoltura biex jirrevedu l-introduzzjoni ta' sistema ta' identifikazzjoni elettronika għan-nagħaġ intenzjonata għall-31 ta' Diċembru 2009 minħabba d-diffikultà fl-implimentazzjoni, spejjeż għolja u benefiċċji mhux pruvati; jitlob biex kull Stat Membru jkun permess id-diskrezzjoni li jintroduċi din is-sistema fuq bażi volontarja;

10. jistieden lill-Kummissjoni biex ittejjeb il-kapaċità tagħha ta' reazzjoni għat-tifrix tal-marda ta' l-ilsien ikħal li bħalissa qed tolqot lis-settur, permezz ta' strateġija ġdida tas-saħħa ta' l-annimali għall-Unjoni, finanzjar għar-riċerka, kumpens għall-nuqqasijiet, avvanzi fuq pagamenti, eċċ.;

11. jistieden lit-tim tiegħu li jinnegozja fit-taħdidiet ta' l-Organizzazzjoni Dinjija tal-Kummerċ biex inaqqsu l-iskala ta' tnaqqis ta' drittijiet tad-dwana fuq il-laħam tan-nagħaġ u biex ikun garantit li l-Unjoni tista' tgħaddi għall-aletrnattiva ta' "stat ta' prodott sensittiv" għall-prodotti tal-laħam tan-nagħaġ;

12. jistieden lill-Kummissjoni biex tipproċedi fir-reviżjoni tar-reġimi attwali ta' mmaniġġjar ta' kwoti ta' importazzjoni biex tiżgura li ħaruf prodott fl-Unjoni ma jkunx espost għal kompetizzjoni mhux ġusta;

13. jistieden lill-Kummissjoni biex tintroduċi sistema obbligatorja ta' regolamentazzjoni ta' tikkettar ta' l-Unjoni għal prodotti tal-laħam tan-nagħaġ, li għandu jkollu lowgo għall-UE kollha biex jippermetti lil konsumaturi biex jiddistingwu bejn prodotti ta' l-UE u dawk minn pajjiżi terzi, li għandhom ikunu garantiti b'numru ta' kriterji inkluża skema ta' assigurazzjoni tal-farm u indikazzjoni tal-pajjiż ta' l-oriġini, bl-iżgurar li l-konsumaturi jkunu mgħarrfa bi sħiħ dwar il-punt ta' oriġini tal-prodott; jistima li s-sistema għandha tkun imfassla b'mod li tippermetti li jkun evitat kull ksur ta' sistemi ta' tikkettar promozzjonali attwali fil-livelli reġjonali u ta' l-Istati Membri;

14. jenfasizza li l-mezzi l-aktar effiċjenti u l-aktar dejjiema li jgħinu lis-settur jinsabu fl-iżvilupp tas-suq, fil-komunikazzjoni fost il-konsumaturi, li tinsisti dwar il-benefiċċji nutrittivi u s-saħħa tal-prodotti konċernati, u biex jinkoraġġixxu l-konsum;

Jistieden lill-Kummissjoni biex iżżid il-Baġit annwali għall-Promozzjoni ta' l-Ikel ta' l-UE attwali, li huwa stmat għal €45 miljun fl-2008, biex ikun garantit il-finanzjar favur il-laħam tan-nagħaġ Ewropew, u biex tibdel u tissimplifika r-regoli prattiċi li jirregolaw l-operazzjoni tal-baġit biex prodotti tal-laħam tal-ħaruf jingħataw aċċess li jagħmel sens għall-baġit;

16. jistieden lill-Kummissjoni u lill-Istati Membri biex jivvalorizzaw ir-rwol essenzjali li għandha t-trobbija tan-nagħaġ fl-iżvilupp ekonomiku u dejjiemi taz-zoni l-aktar f'diffikultà u fl-ippjanar tat-territorju u biex jiffavorixxu l-istallazzjoni ta' bdiewa ġodda f'dan il-qasam b'mod prijoritarju;

17. jistieden lill-Kummissjoni biex tikkoordina kampanji promozzjonali favur prodotti tan-nagħaġ u tal-mogħoż b'tikketta ta' PGI (Indikazzjoni Ġeografika Protetta) u PDO (Tfassil ta' Oriġini Protett) u timmira l-Istati Membri relevanti biex timmassimizza l-konsum;

18. jitlob lill-Kummissjoni biex, b'mod ġenerali, tmexxi fil-livell Ewropew kampanja ta' komunikazzjoni destinata għall-konsumaturi kollha u bbażata fuq azzjonijiet innovattivi, li jistgħu jwasslu fil-punti tal-bejgħ, preparamenti differenti għal konsum, f'kampanji li jiffukaw fuq koki maġġuri Ewropej li jinsistu fuq il-kwalità tal-prodott u jippreżentaw riċetti ta' l-ikel;

19. jitlob lill-Kummissjoni u lill-Istati Membri biex jistabbilixxu programmi li jinkoraġġixxu lill-produtturi biex joħolqu assoċjazzjonijiet ta' produzzjoni u ta' kummerċjalizzazzjoni, biex jipprattikaw il-kummerċjalizzazzjoni diretta u biex jipproduċu u jistabbilixxu tikketti ta' kwalitajiet pa'tikulari ta' prodotti bbażati fuq il-laħam u fuq il-ħalib tan-nagħaġ u tal-mogħoż (pereżempju prodotti bijoloġiċi jew speċjalitajiet reġjonali);

20. jistieden lill-Kummissjoni biex tipprovdi l-assistenza tagħha fil-ftuħ ta' swieq ta' l-esportazzjoni għall-prodotti tal-laħam tan-nagħaġ u l-ġewwieni ta' l-annimal fl-Unjoni f'pajjiżi fejn bħalissa japplikaw restrizzjonijiet bla bżonn;

21. jistieden lill-Kummissjoni biex tinkludi s-settur tan-nagħaġ u tal-mogħoż fit-tieni programm ta' azzjoni Komunitarju fil-qasam tas-saħħa (2008-2013)

Deċiżjoni n o 1350/2007/KE tal-Parlament Ewropew u tal-Kunsill tat-23 ta' Ottubru 2007 li tistabbilixxi t-tieni programm ta' azzjoni komunitarja fil-qasam tas-saħħa (2008-2013) (ĠU L 301 20.11.2007, p.

3). bil-ħsieb li tikkonvinċi lill-konsumaturi, b'mod partikulari liż-żgħażagħ, lill-konsumaturi dgħajfa ta' prodotti tan-nagħaġ u tal-mogħoż, bil-benefiċċji għas-saħħa u bil-kontenut ta' proteini li joffru dawn il-prodotti, u biex torganizza kampanja ta' informazzjoni attiva fl-Istati Membri dwar il-prodotti ġejjin mis-settur tan-nagħaġ u tal-mogħoż;

22. jistieden lill-Kummissjoni biex tappoġġja r-riċerka u l-iżvilupp fl-industrija "żgħira ta' l-ixtarr", li tikkonċentra fuq kemm innovazzjoni teknika għal farms u innovazzjoni tal-prodott fir-rigward tal-ħaruf, ġobon u prodotti sekondarji bħal suf u ġlud, magħrufa bħala l-"ħames kwart", fejn ir-ritorn finanzjarju huwa kważi negliġibbli fil-preżent;

23. jimmarka l-ħtieġa li titejjeb id-disponibilità ta' prodotti mediċinali u veterinarji għas-setturi tan-nagħaġ u tal-mogħoż fil-livell Ewropew grazzi għal appoġġ għar-riċerka farmaċewtika u għas-simplifikazzjoni ta' awtorizzazzjonijiet ta' kumerċjalizzar;

24. jitlob lill-Kummissjoni, b'mod partikulari fir-rigward tal-marda ta' l-ilsien ikħal, biex tistimula fil-każ li tfeġġ il-marda, ir-riċerka tal-kawża tagħha u l-possibilitajiet biex tkun miġġielda, biex tfassal strateġija ta' ġlieda effettiva, li tikkoordina l-isforzi ta' l-Istati Membri, li tiffavorixxi l-elaborazzjoni ta' titqib, li tistabbilixxi strateġija ta' titqib effiċjenti u biex tappoġġja b'mod finanzjarju t-titqib ta' l-annimali; jitlob li l-miżuri li jkunu stabbiliti b'mod legali waqt il-ġlieda kontra l-marda ta' l-ilsien ikħal, iżda li biż-żmien, ikun pruvat li m'humiex effettivi jitneħħew immedjatament kemm jista' jkun mil-lista;

25. jistieden lill-Kummissjoni biex tippreżenta l-proposti tagħha dwar it-trasparenza tal-prezz fis-settur bil-ħsieb li tipprovdi informazzjoni lill-konsumaturi u lill-produtturi dwar il-prezz tal-prodotti;

26. jistieden lill-Kummissjoni u lill-Presidenza tal-Kunsill biex iwaqqfu task force ta' implimentazzjoni li tikkontrolla r-riforma prattika tas-setturi tan-nagħaġ u tal-mogħoż fl-Unjoni u biex jiżguraw li din it-task force ta' implimentazzjoni tirrapporta lill-Kumitat għall-Agrikoltura u l-Iżvilupp Rurali u lill-Kunsill tal-Ministri ta' l-Agrikoltura kull sitt xhur għas-sentejn li ġejjin dwar tibdil fil-politika li hija tkun qed timplimenta; jinnota li task force bħal din għandha tinkludi uffiċjali importanti mill-Kummissjoni u mill-erba' Stati Membri li jmiss qabel ma jassumu l-presidenza ta' l-Unjoni;

27. jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni, u lill-gvernijiet u lill-parlamenti ta' l-Istati Membri.

Daħla

Is-setturi tan-nagħaġ u tal-mogħoż fl-Ewropa huma fi stadju kritiku.

Jeħtieġ li jittieħdu miżuri urġenti fil-livell ta' l-UE biex jippreservaw it-trobbija tan-nagħaġ u tal-mogħoż fuq bażi sostenibbli ekonomikament.

It-tnaqqis strutturali fil-produzzjoni tan-nagħaġ u tal-mogħoż aċċellera b'mod sinifikattiv mir-riforma tal-CAP fl-2003.

It-trobbija tan-nagħaġ u tal-mogħoż hija attività ta' ħidma intensiva li teħtieġ ħiliet speċifiċi.

Sfortunatament, jeżisti nuqqas ta' servizzi tekniċi u taħriġ fis-setturi.

Id-dħul huwa baxx ħafna meta mqabbel ma' intrapriżi tal-farm oħra u jiddependu b'mod konsiderevoli mill-appoġġ tal-pubbliku.

Dawn is-setturi qed jiffaċċjaw spejjeż dejjem jiżdiedu, b'mod partikulari rigward il-fjuwil, l-elettriku u l-għalf, li se jiżdiedu aktar bl-introduzzjoni proposta ta' identifikazzjoni elettronika fl-2010.

Il-profil ta' età tal-bdiewa tan-nagħaġ u tal-mogħoż huwa ħafna aktar avanzat minn dak ta' setturi agrikoli oħrajn u huwa dejjem aktar diffiċli li bdiewa żgħażagħ jistabbilixxu dan in-negozju.

Teżisti kompetizzjoni għolja għall-art, b'mod partikulari fil-kuntest tal-prezzijiet għoljin għal ċereali.

Intrapriżi ta' l-ipproċessar huma sfidati b'mod speċjali, b'diffkultajiet fir-rigward ta' investiment u n-nuqqas ta' ħaddiema kwalifikati.

Il-pressjoni kompetittiva minn importazzjonijiet ta' pajjiżi terzi żdiedet.

Huwa stmat li nuqqas ta' azzjoni se tirriżulta f'nuqqas fil-produzzjoni tal-laħam tan-nagħaġ u tal-mogħoż ta' mill-inqas 8% sa 10% sas-sena 2015.

Bl-isfond ta' prezzijiet ta' l-ikel dejjem jiżdiedu aħna ma nistgħux nippermettu tnaqqis bħal dan biex iseħħ u aħna rridu nżommu sigurtà tal-provvista fi ħdan l-UE.

Il-'Kontroll tas-Saħħa' imminenti tal-CAP jipprovdi opportunità fil-waqt biex ikunu riveduti s-setturi tan-nagħaġ u tal-mogħoż u biex ikunu implimentati proposti qabel ma jkun tard wisq.

Kwistjonijiet ewlenin imressqa mir-Rapportuer

It-trobbija tan-nagħaġ u tal-mogħoż għandha rwol ambjentali ewlenija li tinkludi ż-żamma naturali ta' zoni inqas fertili, iż-żamma ta' bijodiversità, ekosistemi sensittivi u kwalità ta' l-ilma, il-ġlieda kontra l-erożjoni, l-għarar, il-valangi u n-nirien.

B'mod tradizzjonali, trobbija tan-nagħaġ u tal-mogħoż isseħħ f'zoni inqas preferuti, fejn trobbija bħal din hija spiss l-unika alternattiva agrikola.

Hija għandha kontribuzzjoni kruċjali għall-ekonomija f'zoni rurali Ewropej.

Appoġġ għal dħul tal-produttur

Dħul mill-farm għas-setturi tan-nagħaġ u tal-mogħoż huwa fost l-iktar baxxi fl-industrija ta' l-agrikoltura u l-appoġġ finanzjarju akkwistat huwa ħafna inqas minn dak ta' setturi agrikoli b'aktar profitt.

Il-Politika Agrikola Komuni ma servietx għas-setturi tan-nagħaġ u tal-mogħoż u dan wassal għal nuqqas sostanzjali fil-produzzjoni.

Il-pakkett ta' 'separazzjoni' introdott fir-Riforma tal-CAP fl-2003 ikkontribwixxa għal dan it-tnaqqis fil-produzzjoni.

Il-Kontroll tas-Saħħa tal-CAP li jmiss irid jalloka appoġġ finanzjarju addizzjonali għal produzzjoni ta' laħam tan-nagħaġ u laħam tal-mogħoż li jqis il-mudelli differenti li jeżistu fl-Istati Membri.

Għandu jkun innutat li soluzzjoni 'no-one-fits-all' f'termini ta' l-iffinanzjar fil-futur tas-setturi tan-nagħaġ u tal-mogħoż tista' tapplika b'mod ugwali f'kull Stat Membru fl-UE.

Il-Kummissjoni Ewropea hija intenzjonata li tintroduċi implimentazzjoni obbligatorja ta' sistema ta' identifikazzjoni elettronika għan-nagħaġ fil-31/12/2009.

Din hija kwistjoni maġġuri għas-settur kollu tan-nagħaġ.

Fi żmien meta s-settur jinsab fi kriżi ekonomika, din il-proposta se tkun ta' piż għal produtturi bi spejjeż addizzjonali.

Minbarra dan, il-benefiċċji ta' tikkettar elettroniku għadhom ma humiex pruvati.

Ir-rapportuer għalhekk, jipproponi li kull Stat Membru jkun permess il-flessibilità li jintroduċi sistema ta' identifikazzjoni fuq bażi volontarja, minħabba l-fatt li f'bosta pajjiżi fl-UE diġà jeżistu sistemi ta' identifikazzjoni xierqa fis-seħħ biex jipprovdu r-rekwiżiti għal intraċċar u s-saħħa ta' l-annimali.

Importazzjonijiet ta' laħam tan-nagħaġ

Importazzjonijiet b'eċċess ta' 20% ta' konsum ta' ħaruf ta' l-UE għandhom stat sinifikattiv fi ħdan is-suq ta' l-UE.

Huwa magħruf li importazzjonijiet ta' ħaruf minn pajjiżi terzi għandhom rwol ta' aġġustament, minħabba d-defiċit attwali ta' l-UE.

Iżda, minħabba li importazzjonijiet ta' ħaruf se jkomplu jikkontribwixxu parti maġġuri mill-provvista ġenerali ta' l-UE, iridu jsiru sforzi li jiżguraw li importazzjonijiet ta' ħaruf jissuplimentaw il-provvista ta' l-UE mingħajr ma' jostakolaw l-abilità tal-provvista ta' l-UE biex tiżviluppa.

Huwa ċar li l-ispejjeż aktar għoljin tal-produzzjoni tal-ħaruf ta' l-UE jippreżentaw il-prodott domestiku fi żvantaġġ kompetittiv meta mqabbel mal-prodott impurtat.

Dan l-iżbilanċ huwa aktar ovvju minħabba li importazzjonijiet huma konċentrati prinċipalment f'żewġ perjodi sensittivi fil-kalendarju Ewropew i.e. l-Għid u l-Milied.

Tnaqqis fil-konsum ta' laħam tan-nagħaġ

Il-konsum naqas b'riżultat ta' disponibilità aktar baxxa u l-prezz relativament għoli ta' laħam tan-nagħaġ.

Il-konsumaturi ta' laħam tan-nagħaġ essenzjalment jappartjenu għal gruppi ta' età aktar għoljin, bi dħul ta' 'il fuq mill-medja.

B'kuntrast, ir-rata ta' penetrazzjoni tal-prodott u n-numru ta' konsumaturi ta' taħt il-35 sena huwa iżgħar b'mod konsiderevoli.

Fatturi bħal profil ta' l-età tal-konsumatur, perċezzjoni tal-konsumatur u prezz relattivi ma' proteini oħrajn jaffettwaw b'mod sinifikattiv il-livelli potenzjali ta' konsum tal-ħaruf.

Il-fattur ewlieni biex ikun żgurat futur sostenibbli għas-settur tal-laħam tan-nagħaġ se jkun strateġiji mmirati lejn irkupru ta' livelli ta' konsum fi ħdan il-Komunità.

Kummerċjalizzar tal-ħaruf

Biex ikun iġġenerat il-konsum tal-ħaruf, jeħtieġ li jkunu adottati numru ta' miżuri.

Huwa rikonoxxut li hemm ħtieġa għal innovazzjoni fil-komunikazzjoni tal-messaġġ lil konsumaturi.

Konsumaturi ta' età żgħira, li jikkunsmaw ammont baxx ta' ħaruf, jeħtieġ li jkunu mira b'enfasi fuq il-konvenjenza, il-kwalità u l-aspetti tas-saħħa tal-prodott, bl-objettiv prinċipali li jiżdied il-konsum iżda billi jiżdied il-valur tal-ħaruf ta' l-UE.

L-aġenziji ta' promozzjoni ta' ikel Franċiżi, Irlandiżi u Ingliżi bħalissa qed iwettqu kampanja promozzjonali ġenerika konġunta biex jiżdied il-konsum tal-ħaruf fi Franza.

Dan jista' jistabbilixi l-bażi għal kampanji ta' kummerċjalizzar fil-futur fi Stati Membri oħrajn ta' l-UE.

Ħaruf prodott b'mod domestiku irid ikollu aċċess għall-fond ta' l-UE għall-promozzjoni ta' prodotti agrikoli, li huwa valutat għal €45 miljun għas-sena 2008, iżda fil-maġġoranza ta' pajjiżi ta' l-UE, is-setturi tan-nagħaġ u tal-mogħoż mhuz qed jutilizzaw programmi ta' Promozzjoni Ewropej skond ir-Regolament ta' l-UE 1257/1999 (prodotti ta' kwalità superjuri tikkettati fil-livell nazzjonali) u r-Regolament ta' l-UE 1171/2005 (prodotti li għandhom marki Ewropej ta' kwalità uffiċjali).

Ir-raġuni għal dan hija li r-regoli li jirregolaw dawn ir-regolamenti huma restrittivi wisq u jrid ikollhom tikketta ta' kwalità nazzjonali jew marka ta' kwalità Ewropea, bħal PDO (Marka ta' Oriġini Protetta), PGI (Indikazzjoni Ġeografika Protetta) u TSG (Speċjalità Tradizzjonali Garantita).

Ir-rapporteur jistieden lill-Kummissjoni Ewropea biex tissimplifika dawn ir-regolamenti billi tagħti aċċess reali għal dan il-baġit lis-setturi tan-nagħaġ u tal-mogħoż.

Il-fond ta' l-UE attwali għall-promozzjoni ta' prodotti agrikoli jeħtieġ li jiżdied u proporzjon ta' dan il-fond allokat lis-settur tal-laħam tan-nagħaġ.

Huwa jirrakkomanda wkoll li kampanji tal-PGI/PDO jkunu koordinati għal prodotti tan-nagħaġ u tal-mogħoż li jimmiraw ċerti pajjiżi ta' l-UE biex iżidu l-konsum.

Fil-preżent ma hemm ebda leġiżlazzjoni ta' l-UE li tindirizza l-kwistjoni ta' tikkettar ta' l-oriġini għas-settur tal-laħam tan-nagħaġ.

B'riżultat hemm bosta tekniki ta' tikkettar differenti fis-seħħ fi ħdan l-UE għal prodotti tan-nagħaġ.

Biex tkun promossa l-preferenza ta' l-UE fost il-konsumaturi u wkoll biex l-appoġġ tal-promozzjoni/kummerċjalizzar tal-laħam tan-nagħaġ ikun ġustifikat, il-konsumaturi jeħtieġ li jkunu konvinti fuq il-bażi tas-sigurtà ta' l-ikel, produzzjoni ta' l-UE indiġena u metodi tradizzjonali ta' produzzjoni.

Ir-rapporteur jemmen li l-konsumaturi għandhom jingħataw informazzjoni massima dwar l-oriġini tal-prodott li huma jixtru biex ikunu jistgħu jwettqu xirjiet infurmati.

F'dan ir-rigward huwa jipproponi li lowgo ta' l-UE jkun żviluppat għal prodotti tal-laħam tan-nagħaġ, li jkun stabbilit b'numru ta' kriterji inklużi skema ta' assigurazzjoni tal-farm u indikazzjoni tal-pajjiż ta' l-oriġini, b'hekk ikun żgurat li l-konsumaturi jkunu mgħarrfa bi sħiħ dwar il-punt ta' oriġini tal-prodott.

Appoġġ għal innovazzjoni

Innovazzjoni fi żvilupp ta' prodott għandha l-potenzjal li tkun element ewlieni biex il-laħam tan-nagħaġ ikun aktar attraenti għal ġenerazzjonijiet żgħażagħ ta' konsumaturi.

Innovazzjoni bħal din għandha tiffoka fuq l-iżbilanċi bejn il-qtugħ mitlub bħalissa mill-konsumatur u l-qtugħ ġej mill-karkassa sħiħa.

Sal-lum kien hemm xi suċċess biex il-konsumaturi żgħażagħ ikunu inkkoraġġuti jikkunsmaw dan il-laħam permezz ta' l-offerta ta' firxa versatili ta' qtugħ, firxa aktar wiesgħa ta' daqsijiet tal-porzjon, pakkettar u prodott ta' kwalità konsistenti, li jindika li l-ħaruf ma għandux ikun abbandunat bħala kawża mitlufa fir-rigward tas-suq iżda li jista' jitkattar b'appoġġ bi żvilupp ta' innovazzjoni fi prodotti, pakkettar u proċessi.

Fil-preżent, l-ammont ta' ritorn finanzjarju fuq suf u ġlud ('l hekk imsejjaħ ħames kwart) mhux sinifikanti.

Il-valur jista' jiżdied bl-iżvilupp ta' użi ġodda bħal materjal ta' insulazzjoni termali effiċjenti ħafna u ekoloġiku.

Aċċess għas-suq

Fil-preżent, jeżistu restrizzjonijiet li jirregolaw l-esportazzjonijiet ta' l-UE ta' prodotti tal-laħam tan-nagħaġ f'pajjiżi bħall-Afrika tan-Nofsinhar, l-Għarabja Sawdita, iċ-Ċina, u l-Messiku.

Tkun ta' sinifikat pożittiv għall-industrija jekk il-Kummissjoni Ewropea tipprovdi assistenza fil-ftuħ ta' swieq ta' l-esportazzjoni mhux ta' l-UE għal prodotti tal-laħam tan-nagħaġ f'pajjiżi fejn restrizzjonijiet bla bżonn japplikaw fil-preżent.

Konsultazzjoni

Is-servizzi Ernst & Young Government flimkien ma' l-Istitut tal-Bhejjem Franċiż, wettqu studju intitolat 'Il-futur tas-setturi tal-laħam tan-nagħaġ u tal-mogħoż fl-Ewropa', li kien kummissjonat mill-Parlament Ewropew.

Dan l-istudju analizza l-karatteristiċi ta' dawn is-setturi u wettaq numru ta' rakkomandazzjonijiet.

Ernst & Young preżentaw is-sejbiet tagħhom f'laqgħa tal-Kumitat għall-Agrikoltura tal-Parlament Ewropew fis-26 ta' Frar 2008.

Ir-rapporteur wettaq konsultazzjoni wiesgħa fil-preparazzjoni ta' dan ir-rapport inklużi laqgħat mal-Kummissarju ta' l-UE għall-Agrikoltura u l-Iżvilupp Rurali, mal-Ministru ta' l-Agrikoltura Sloven, mal-Ministru ta' l-Agrikoltura Franċiż flimkien mal-Ministri ta' l-Agrikoltura mill-Polonja, mil-Litwanja, mill-Irlanda u rappreżentanti tal-Kunsill mir-Renju Unit, Spanja, l-Italja, Franza, il-Latvja, ir-Rumanija, il-Bulgarija u l-Ġermanja.

Huwa kkonsulta b'mod estensiv ma' gruppi agrikoli ta' l-UE, gruppi ta' negozju ta' l-UE, gruppi ta' konsumaturi ta' l-UE u ma' rappreżentanti mis-settur tal-proċessar tal-ħaruf ta' l-UE kif ukoll ma' rappreżentanti tas-settur tal-laħam tan-nagħaġ fl-Awstralja u fin-New Zealand.

Huwa kkonsulta wkoll ma' l-uffiċjali relevanti mid-Direttorati tal-Kummissjoni Ewropea, li huma responsabbli minn kwistjonijiet ta' l-Iżvilupp Rurali u mill-Agrikoltura u s-Saħħa Pubblika.

Ir-Rapporteur ospita serata ta' promozzjoni tal-ħaruf fil-Parlament Ewropew fl-4 ta' Diċembru 2007 sponsorjata mill-Eblex ( English Beef and Lamb Executive ), Bord Bia (Irish Food Agency) u Interbev (French Livestock Association) li laqqgħu 200 rappreżentant minn gruppi agrikoli ta' l-UE, proċessuri ta' ħaruf ta' l-UE, rappreżentanti tal-konsumatur mis-27 Stat Membru ta' l-UE, il-Kummissarju ta' l-Agrikoltura ta' l-UE, il-President tal-Parlament Ewropew, iċ-Chairman tal-Kumitat għall-Agrikoltura tal-Parlament Ewropew, MEPs u rappreżentanti minn taqsimiet ta' politika ta' l-Agrikoltura u mir-Rappreżentazzjonijiet Permanenti Ewropej.

Konklużjoni

Is-sostenibilità fuq perjodu ta' żmien fit-tul ta' produzzjoni tan-nagħaġ u tal-mogħoż fl-UE fi skala professjonali hija dejjem aktar mhedda.

Minkejja defiċit fil-produzzjoni ta' laħam tan-nagħaġ fl-UE, il-merħla nagħaġ tibqa' tonqos u d-domanda hija baxxa.

L-aħħar Riforma tal-CAP fl-2003, bl-introduzzjoni ta' separazzjoni ta' pagamenti diretti aċċellerat it-tnaqqis tas-setturi tan-nagħaġ u tal-mogħoż.

In-nagħaġ u l-mogħoż jinsabu primarjament f'zoni inqas preferuti u għandhom rwol ambjentali kritiku fiż-żamma naturali ta' dawn ir-reġjuni.

Il-kontribuzzjoni tagħhom hija essenzjali fuq il-bażi soċjoekonomika kbira għal dawn ir-reġjuni.

Ħafna produtturi qed jabbandunaw is-setturi tan-nagħaġ u tal-mogħoż minħabba d-diffikultajiet ekonomiċi, rekwiżiti tax-xogħol għoljin u l-profil ta' età avvanzata.

Teżisti pressjoni miżjuda minn importazzjonijiet minn pajjjiżi terzi.

Dan flimkien ma' restrizzjonijiet bla bżonn li japplikaw għal esportazzjonijiet ta' laħam tan-nagħaġ ta' l-UE f'ċerti pajjiżi terzi.

Ir-rapporteur jitlob għal azzjoni urġenti li trid tittieħed fil-livell ta' l-UE biex ikunu salvagwardjati is-setturi tan-nagħaġ u tal-mogħoż, inklużi appoġġ għad-dħul tal-produttur, identifikazzjoni elettronika li sseħħ biss fuq bażi volontarja, miżuri ta' kummerċjalizzar biex jiġġeneraw konsum, skema ta' tikkettar ta' l-UE biex tagħti lill-konsumaturi ta' l-UE informazzjoni massima dwar l-oriġini tax-xirjiet tagħhom u appoġġ għal innovazzjoni.

Huwa stieden għat-twaqqif ta' task force ta' implimentazzjoni ta' l-UE biex tiżgura li l-miżuri speċifiċi rakkomandati f'dan ir-rapport ikunu attwati tul is-sentejn li ġejjin, b'hekk jiżguraw il-futur tas-setturi tan-nagħaġ u tal-mogħoż fl-Ewropa.

RIŻULTAT TAL-VOTAZZJONI FINALI FIL-KUMITAT

Data ta' l-adozzjoni

Riżultat tal-vot finali

Membri preżenti għall-vot finali

Sostitut(i) preżenti għall-vot finali

Sostitut(i) (skond l-Artikolu 178 (2)) preżenti għall-vot finali


MISTOQSIJA BIL-MIKTUB E-3038/08

lill-Kummissjoni

(2 ta' Ġunju 2008)

Suġġett: Post għall-ġbir ta' l-iskrapp

Post għall-ġbir ta' l-iskrapp f'Wied Żembaq, Birżebbuġa, Malta, anqas minn 300 metru mis-siti preistoriċi ta' Borġ in-Nadur u Għar Dalam.

Jinsab ukoll fi ħdan Żona ta' Konservazzjoni Rurali, Żona ta' Valur Ekoloġiku u huwa f'Sit ta' Importanza Xjentifika.

Wied Żembaq kollu u l-inħawi ta' madwaru huma wkoll arkeoloġikament sensittivi u ntgħażlu bħala Park ta' Wirt Storiku fil-Pjan Lokali tal-Bajja ta' Marsaxlokk.

Għalkemm l-Awtorità ta' Malta dwar l-Ambjent u l-Ippjanar (il-MEPA) ilha toħroġ ordnijiet ta' infurzar kontra dan il-post mhux awtorizzat għall-ġbir ta' l-iskrapp sa mill-1993, il-proċess ta' infurzar intlaqat minn appell wara l-ieħor min-naħa tal-post abbużiv għall-ġbir ta' l-iskrapp, li minkejja t-tilwima nħarġitlu liċenza ta' negozju fl-2004.

Fl-istess ħin, dan il-post illegali għall-ġbir ta' l-iskrapp qed jingħata kuntratti governattivi.

X'inhuma l-kummenti tal-Kummissjoni dwar dan il-każ?


MISTOQSIJA BIL-MIKTUB E-3039/08

lill-Kummissjoni

(2 ta' Ġunju 2008)

Suġġett: Traspożizzjoni tad-Direttiva 2002/91/KE

B'referenza għad-Direttiva 2002/91/KE ĠU L 1, 4.1.2003, p.

(Ir-Rendiment ta' l-Enerġija tal-Bini) u t-traspożizzjoni tagħha fil-leġiżlazzjoni Maltija bħala l-Avviż Legali 238 ta' l-2006, il-Kummissjoni hija ta' l-opinjoni li l-imsemmi Avviż Legali jittrasponi bis-sħiħ ir-rekwiżiti tad-Direttiva?


MISTOQSIJA BIL-MIKTUB E-3043/08

lill-Kummissjoni

(2 ta' Ġunju 2008)

Suġġett: Reċiproċità tal-viża bejn Malta u l-Brażil

Il-Kummissjoni tista' tirrapporta xi żviluppi dwar it-tneħħija tar-rekwiżit tal-viża mal-Brażil rigward numru ta' pajjiżi ta' l-UE?

Il-Kummissjoni ma tqisx li s-sitwazzjoni ta' nuqqas ta' reċiproċità u diskriminazzjoni attwali fis-seħħ mhix aċċettabbli?

Il-Kummissjoni hija intenzjonata li tieħu xi azzjoni biex tiżgura li l-Brażil ineħħi r-rekwiżit tal-viża fir-rigward ta' l-Istati Membri KOLLHA ta' l-UE minn issa 'l quddiem u, jekk hu l-każ, liema azzjoni hija intenzjonata li tieħu?